

**GUVERNUL REPUBLICII MOLDOVA**

**DECIZIE PROTOCOLARĂ nr. \_\_\_/2025**

***Extras din procesul-verbal nr. \_ \_\_ (pct. \_\_\_\_)***

***al ședinței Guvernului din \_\_ \_ \_\_\_\_ 2025***

Se aprobă și se prezintă Parlamentului spre examinare proiectul de lege privind admisia, șederea și supravegherea străinilor în Republica Moldova.

**PRIM-MINISTRU DORIN RECEAN**

 *UE*

*Proiect*

# PARLAMENTUL REPUBLICII MOLDOVA

**LEGE**

# privind admisia, șederea și supravegherea străinilor în Republica Moldova

Pornind de la principiile de bază ale dreptului internațional și ale dreptului european, considerând necesitatea stabilirii unui cadru juridic coerent și clar pentru reglementarea admisiei, șederii, supravegherii și evidenței străinilor în Republica Moldova, în conformitate cu legislația Uniunii Europene, în scopul asigurării unui control eficient asupra admisiei, șederii, supravegherii și evidenței acestora pe teritoriul statului, precum și pentru protejarea intereselor naționale, a drepturilor și libertăților fundamentale ale omului, Parlamentul adoptă prezenta lege organică.

Prezenta Lege transpune:

* parțial Directiva 2003/109/CE a Consiliului din 25 noiembrie 2003 privind statutul resortisanților țărilor terțe care sunt rezidenți pe termen lung (CELEX: 32003L0109), așa cum a fost modificată ultima oară prin Directiva 2011/51/UE a Parlamentului European și a Consiliului din 11.05.2011, publicat în Jurnalul Oficial al Uniunii Europene L 016 din 23.01.2004;
* parțial Regulamentul (UE) 2016/399 al Parlamentului European și al Consiliului din 9 martie 2016 cu privire la Codul Uniunii privind regimul de trecere a frontierelor de către persoane (Codul Frontierelor Schengen) (CELEX: 32016R0399), așa cum a fost modificat ultima oară prin Regulamentul (UE) 2019/817 al Parlamentului European și al Consiliului din 20.05.2019, publicat în Jurnalul Oficial al Uniunii Europene L 303 28.11.2018, p. 39;
* parțial Regulamentul (CE) nr. 810/2009 al Parlamentului European și al Consiliului din 13 iulie 2009 privind instituirea unui Cod comunitar de vize (Codul de vize) (CELEX: 32009R0810), așa cum a fost modificat ultima oară prin Regulamentul (UE) 2019/1155 al Parlamentului European și al Consiliului din 20 iunie 2019, publicat în Jurnalul Oficial al Uniunii Europene L 243 din 15 septembrie 2009;
* parțial Directiva 2003/86/CE a Consiliului din 22 septembrie 2003 privind dreptul la reîntregirea familiei (CELEX: 32003L0086), publicat în Jurnalul Oficial al Uniunii Europene L 251 din 03.10.2003;
* parțial Directiva 2004/81/CE a Consiliului din 29 aprilie 2004 privind permisul de ședere eliberat resortisanților țărilor terțe care sunt victime ale traficului de persoane sau care au făcut obiectul unei facilitări a imigrației ilegale și care cooperează cu autoritățile competente (CELEX: 32004L0081), publicată în Jurnalul Oficial al Uniunii Europene L 261 din 06.08.2004;
* parțial Directiva 2008/115/CE a Parlamentului European și a Consiliului din 16 decembrie 2008 privind standardele și procedurile comune aplicabile în statele membre pentru returnarea resortisanților țărilor terțe aflați în situație de ședere ilegală (CELEX: 32008L0115), publicată în Jurnalul Oficial al Uniunii Europene L 348 din 24.12.2008;
* parțial Directiva 2014/36/UE a Parlamentului European și a Consiliului din 26 februarie 2014 privind condițiile de intrare și de ședere a resortisanților țărilor terțe în scopul ocupării unui loc de muncă în calitate de lucrători sezonieri (CELEX: 32014L0036), publicată în Jurnalul Oficial al Uniunii Europene L 94 din 28.03.2014;
* parțial Directiva 2014/66/UE a Parlamentului European și a Consiliului din 15 mai 2014 privind condițiile de intrare și de ședere a resortisanților țărilor terțe în contextul unui transfer în cadrul aceleiași companii (CELEX: 32014L0066), publicată în Jurnalul Oficial al Uniunii Europene L 157 din 27.5.2014;
* parțial Directiva (UE) 2016/801 privind condițiile de intrare și de ședere a resortisanților țărilor terțe pentru cercetare, studii, formare profesională, servicii de voluntariat, programe de schimb de elevi sau proiecte educaționale și muncă au pair (CELEX: 32016L0801), publicată în Jurnalul Oficial al Uniunii Europene L 132 din 21.05.2016;
* parțial Directiva (UE) 2021/1883 a Parlamentului European și a Consiliului din 20 octombrie 2021 privind condițiile de intrare și de ședere a resortisanților țărilor terțe pentru ocuparea unor locuri de muncă înalt calificate și de abrogare a Directivei 2009/50/CE a Consiliului (CELEX: 32021L1883), publicată în Jurnalul Oficial al Uniunii Europene L 382 din 28.10.2021;
* parțial Directiva (UE) 2024/1233 a Parlamentului European și a Consiliului din 24 aprilie 2024 privind o procedură unică de solicitare a unui permis unic pentru resortisanții țărilor terțe în vederea șederii și ocupării unui loc de muncă pe teritoriul statelor membre și un set comun de drepturi pentru lucrătorii din țările terțe cu ședere legală pe teritoriul unui stat membru (reformare) (CELEX: 32024L1233), publicată în Jurnalul Oficial al Uniunii Europene L 2024/1233 din 30.04.2024;
* parțial Directiva 2009/52/CE a Parlamentului European și a Consiliului din 18 iunie 2009 de stabilire a standardelor minime privind sancțiunile și măsurile la adresa angajatorilor de resortisanți din țări terțe aflați în situație de ședere ilegală (CELEX: 02009L0052-20090720), publicată în Jurnalul Oficial al Uniunii Europene L 168 din 30.06.2009.

# Capitolul I

**DISPOZIŢII GENERALE**

**Secțiunea 1**

**Obiectul, scopul și domeniul de aplicare**

**Articolul 1.** Obiectul și scopul legii

(1) Prezenta lege reglementează admisia și șederea străinilor pe teritoriul Republicii Moldova, prestarea serviciilor publice de acordare și prelungire a dreptului de ședere, recunoașterea statutului de apatrid, eliberarea actelor de identitate acestora, măsuri specifice de evidență a imigrației și stipulează măsuri de constrângere în caz de nerespectare a regimului de ședere, în conformitate cu obligațiile asumate de Republica Moldova prin tratatele internaționale la care este parte.

(2) Prezenta lege are drept scop asigurarea unui cadru juridic coerent și clar asupra admisiei, șederii supravegherii și evidenței străinilor pe teritoriul Republicii Moldova.

**Articolul 2.** Domeniul de aplicare

(1) Prevederile prezentei legi nu se aplică următoarelor categorii de străini:

1. regimul cărora este reglementat de Convenția de la Viena cu privire la relațiile diplomatice, semnată la 18 aprilie 1961;
2. regimul cărora este reglementat de Convenția de la Viena cu privire la relațiile consulare, la 24 aprilie 1963;
3. reprezentanți ai organizațiilor internaționale, precum și membrii lor de familie, al căror regim este reglementat prin tratate internaționale la care Republica Moldova este parte;
4. străinii care staționează în zonele de tranzit internațional ale aeroporturilor sau pe ambarcațiuni ancorate în porturi fluviale;
5. străinii regimul cărora este reglementat prin Legea nr. 270/2008 privind azilul în Republica Moldova;
6. forța militară străină, componenta civilă care o însoțește și efectivele formațiunilor speciale antitero străine, precum și reprezentanții agențiilor specializate străine și internaționale, care desfășoară activități comune pe teritoriul țării în baza tratatelor internaționale la care Republica Moldova este parte;
7. cetățenii unuia dintre statele membre ale Uniunii Europene sau a statelor semnatare a Acordului Schengen, inclusiv membrii familiilor acestora, care își exercită dreptul la libera circulație.

(2) Prevederile alin. (1) lit. e), f) și g) nu aduc atingere aplicării dispozițiilor prezentei legi privind îndepărtarea de pe teritoriul Republicii Moldova a străinilor care prezintă pericol pentru securitatea națională, ordinea sau securitatea publică, cu respectarea drepturilor fundamentale garantate prin Constituția Republicii Moldova și tratatele internaționale privind drepturile omului la care Republica Moldova este parte.

**Secțiunea a 2-a**

**Noțiuni generale. Drepturi și obligații.**

**Articolul 3.** Noțiuni generale

În sensul prezentei legi, următoarele noțiuni semnifică:

*admisia –* proces care stabilește condițiile de acces legal prin eliberarea unui act administrativ sau viză, în funcție de scopul solicitat;

*activități în domeniul tehnologiei informației* - activităţi ale persoanelor cu funcții de conducere în cadrul persoanelor juridice rezidente ale parcului pentru tehnologia informației sau una dintre activităţile executate de specialiști în domeniul tehnologiei informației, prevăzute la Legea nr.77/2016 cu privire la parcurile pentru tehnologia informaţiei;

*apatrid –* persoană care nu este considerată cetățean al nici unui stat, conform legislației acestora;

*beneficiar solicitant*– întreprindere, instituţie sau organizaţie cu statut de persoană juridică, indiferent de tipul de proprietate și de forma juridică de organizare, inclusiv reprezentanță a subiecților străini sau persoană fizică, care angajează străini sau beneficiază de munca străinilor;

carte de rezidență – act de identitate eliberat străinilor cărora li s-a acordat drept de ședere pe teritoriul Republicii Moldova, persoanelor cărora li s-a recunoscut statutul de apatrid în conformitate cu actele normative.

*căsătorie de conveniență –* căsătorie ce a fost încheiată fără intenția de a crea o familie, având scopul de a asigura/facilita admisia și/sau șederea pe teritoriul Republicii Moldova a unui străin;

*cercetător -* străin care deține o diplomă de doctorat sau o diplomă de absolvire a studiilor superioare care permite accesul la programe de doctorat și care a fost selectat de o organizație de cercetare publică sau privată pentru a desfășura o activitate de cercetare pe teritoriul Republicii Moldova, activitate care, în mod obișnuit, necesită o astfel de calificare;

*cercetare –*activitate de creație întreprinsă sistematic în scopul creșterii volumului de cunoștinţe, inclusiv cunoștinţele despre om, cultură și societate, și a utilizării acestora pentru crearea unor inovații;

*copil neînsoțit* – străin cu vârsta sub 18 ani care intră/a intrat sau care a fost lăsat pe teritoriul Republicii Moldova fără a fi însoțit de o persoană adultă care să fie responsabilă de acesta prin lege și atât timp cât nu este luat efectiv în îngrijire de o astfel de persoană;

*consemn –* date cu caracter restrictiv sau informativ despre persoanele fizice sau juridice, înregistrate în Sistemul informațional „Migrație”, în modul stabilit de Guvern;

*custodie publică* – măsură de restrângere a libertății de mișcare, dispusă de instanța de judecată;

drept de şedere*–* drept de a-şi stabili reşedinţa temporară sau domiciliul pe teritoriul Republicii Moldova, acordat străinului, în condiţiile prezentei legi, pentru o perioadă mai mare de 90 de zile, de către Inspectoratul General pentru Migrație;

*decizie de returnare* – act administrativ al Inspectoratului General pentru Migrație, prin care șederea unui străin este declarată ca fiind ilegală și care impune obligația de părăsire a teritoriului Republicii Moldova, cu stabilirea interdicției de intrare în țară, după caz;

*drept de ședere temporară* – drept al străinului de a rămâne pentru o perioadă determinată pe teritoriul Republicii Moldova, acordat sau prelungit în condițiile prezentei legi, care se confirmă prin eliberarea unui act decizional de către Inspectoratul Genral pentru Migrație;

*drept de ședere permanentă* – drept al străinului de a rămâne pentru o perioadă nedeterminată pe teritoriul Republicii Moldova în condițiile prezentei legi, care se confirmă prin eliberarea unui act decizional de către Inspectoratul Genral pentru Migrație;

*elev –* străin care este admis pe teritoriul Republicii Moldova pentru a urma un program recunoscut de învățământ secundar, echivalent cu nivelul 2 sau 3 din Clasificarea Internațională Standard a Educației, în cadrul unui program de schimb de elevi sau al unui proiect educațional organizat de o unitate de învățământ, în conformitate cu legislația națională;

*entitate gazdă* - organizație de cercetare, o instituție de învățământ superior, o unitate de învățământ, o organizație responsabilă cu un program de servicii de voluntariat sau o entitate care găzduiește stagiari căreia îi este repartizat străinul și care se află pe teritoriul Republicii Moldova, indiferent de forma sa juridică;

*familie gazdă –*o familie, cetățeni ai Republicii Moldova care au cel puțin un copil de 12 ani, care primește temporar un participant de program au pair și care îi permite acestuia să participe la viaţa sa de familie de zi cu zi pe teritoriul Republicii Moldova, pe baza unui acord încheiat între familia respectivă și participantul programului au pair;

fost solicitant de azil – străin care a solicitat azil şi în privința căruia există o decizie irevocabilă de respingere a cererii de azil şi nu există alte temeiuri juridice pentru aflarea acestuia în ţară;

*ghișeu unic de documentare a străinilor* (în continuare – Ghișeu unic) – punct unic de acces și mecanism ce permite solicitantului să se adreseze la o singură autoritate publică, conform competențelor atribuite în acest sens Inspectoratului General pentru Migrație, pentru informare și obținerea unui drept de ședere, cu eliberarea actului decizional și/sau a documentului care confirmă dreptul respectiv;

*interdicție de intrare* – decizie sau orice alt act de natură administrativă sau judiciară prin care se interzice intrarea și șederea străinului pe teritoriul Republicii Moldova pentru o perioadă determinată;

*invitație* – autorizație eliberată de Inspectoratul General pentru Migrațieîn scop de obținere a vizei de intrare pe teritoriul Republicii Moldova;

*îndepărtarea forțată* – însoțirea străinului de către funcționarii publici cu statut special din cadrul Inspectoratului General pentru Migrație până la punctul de trecere a frontierei de stat deschis traficului internațional ori până în țara de origine, de tranzit sau de destinație;

*legitimare* – măsură de intervenție ce constă în solicitarea și verificarea actului de identitate sau a altor documente a străinului pentru stabilirea datelor cu privire la legalitatea șederii pe teritoriul Republicii Moldova;

lucrător imigrant – străin autorizat să desfăşoare o activitate de muncă sau să presteze activități remunerate, în conformitate cu legislația în domeniu;

*lucrător sezonier –*străinul admis pe teritoriul Republicii Moldova pentru a desfășura o activitate de muncă în funcție de succesiunea anotimpurilor, în temeiul unu contract individual de muncă încheiat pe o perioadă determinată, în domeniile agriculturii și horticulturii sau turismului;

*lucrător transferat (în continuare - lucrător ICT) -* străin care are reședința în afara teritoriului Republicii Moldova, care solicită drept de ședere în calitate de persoană transferată în cadrul aceleiași companii și care face obiectul unui transfer în cadrul aceleiași companii;

*lucrător înalt calificat -* străinul angajat într-o activitate profesională care implică cunoștințe și competențe avansate, dovedite prin studii superioare de licență, masterat, doctorat sau experiență profesională echivalentă, și care este remunerat corespunzător nivelului de calificare;

*membru de familie* :

a) soțul/soția;

b) copiii, născuți de la persoane căsătorite sau în afara căsătoriei, copiii încredințați ambilor soți ori numai unuia dintre ei, sau unei persoane necăsătorite prin decizia unei autorități competente din statul de origine, cu condiția ca aceşti copii să fie în mod efectiv în grija oricăruia dintre soţi/persoanei necăsătorite;

c) copiii majori ai cetățeanului Republicii Moldova sau ai soțului ori soției acestuia asupra căruia este instituită tutela;

d) părinții aflați la întreținerea cetățeanului Republicii Moldova sau a soțului ori soției acestuia;

*mobilitatea economică -* facilitarea admisiei categoriilor de străini din anumite țări partenere strategice ale Republicii Molodva în domeniul piaței muncii și economiei naționale.

*nomad digital -* străin care desfășoară activitate profesională sau economică la distanță, prin utilizarea tehnologiilor informaționale și comunicațiilor, în baza unui contract de muncă, contract de prestări servicii sau în calitate de asociat într-o persoană juridică înregistrată în afara teritoriului Republicii Moldova, și care obține venituri din această activitate în timp ce se află fizic pe teritoriul Republicii Moldova, fără a fi încadrat în câmpul muncii la o persoană juridică din Republica Moldova;

persoane cu funcții de conducere – străin care deține funcția din grupele minore 112-143 specificate în Clasificatorul ocupațiilor din Republica Moldova aprobat prin ordinul Ministerului Muncii și Protecţiei Sociale;

*proiect educaţional –*un set de acţiuni educative elaborate de o instituție de învăţământ din Republica Moldova în cooperare cu instituții similare din state terțe, în scopul schimbului de culturi și de cunoștinţe;

*participant al programului ,,Au pair” -* un străin cu vârsta cuprinsă între 18 și 30 de ani, care este admis pe teritoriul Republicii Moldova pentru a fi primit temporar de o familie în scop de a-și îmbunătăţi competenţele lingvistice și cunoștinţele despre statul gazdă, în schimbul unor activităţi casnice ușoare și de îngrijire a copiilor;

*persoană indezirabilă* – străin care a desfășurat, desfășoară ori în a cărui privința există suspiciune rezonabilă că intenționează să desfășoare activități de natură să pună în pericol securitatea națională, ordinea și securitatea publică, cu stabilirea interdicției de intrare pe teritoriul Republicii Moldova;

*pseudo-legalizare a străinilor în Republica Moldova* – acțiuni întreprinse pentru obținerea în mod fraudulos a unui drept de ședere;

*program de servicii de voluntariat -* un program de activităţi de solidaritate practică pe baza unui program recunoscut de instituția gazdă din Republica Moldova, care urmărește obiective de interes general pentru o cauză nonprofit, în care activităţile nu sunt remunerate, cu excepţia rambursării cheltuielilor personale;

*reîntregirea familiei* – intrare și ședere pe teritoriul Republicii Moldova a membrilor de familie a unui străin cu ședere legală pe teritoriul Republicii Moldova sau ai familiei unui cetățean al Republicii Moldova, în scopul menținerii unității familiale, indiferent dacă legăturile de familie sunt anterioare sau posterioare intrării susținătorului reîntregirii;

*returnare* – proces de întoarcere voluntară sau îndepărtarea forțată a unui străin într-o țară terță, respectiv țara de origine, țara de tranzit stabilită potrivit acordurilor la care Republica Moldova este parte sau altă țară terță în care străinul decide să se întoarcă și în care acesta este acceptat;

*riscul sustragerii* – existența unor motive într-un caz particular care se bazează pe criterii obiective, definite prin legislație, care justifică presupunerea că un străin care face obiectul unei măsuri de returnare se poate eschiva de la aceasta;

*student –* străinul care a fost acceptat de o instituţie de învăţământ superior și admis pe teritoriul Republicii Moldova pentru a urma ca activitate principală un ciclu de studii la cursuri de zi, care conduce la obţinerea unui titlu de calificare în urma absolvirii unei unităţi de învăţământ superior recunoscute, inclusiv diplome, certificate sau titluri de doctor obţinute într-o instituţie de învăţământ superior, care poate include și cursuri pregătitoare sau formare obligatorie, conform legislației;

*stagiar* –o persoană care deține o diplomă universitară sau care urmează un program de studii într-o țară terță ce conduce la obținerea unei astfel de diplome, care este transferată la o întreprindere pentru dezvoltarea carierei sau pentru a obține formare privind tehnici sau metode utilizate în afaceri și este plătită pe durata transferului;

*specialist -* o persoană care lucrează în cadrul grupului de întreprinderi și care deține cunoștințe de specialitate esențiale pentru domeniile de activitate, tehnicile sau gestionarea entității în cadrul aceleiași companii;

*susținător al reîntregirii* – străinul care își are reședința în mod legal pe teritoriul Republicii Moldova și care solicită reîntregirea familiei;

*sistem informațional „Migrație”*– sistem destinat formării resursei informaționale de stat privind datele din domeniile migrației, azilului, apatridiei și integrării străinilor, precum și alte date specifice, colectate în conformitate cu prevederile legale;

***suspiciunea rezonabilă* –**existența unor fapte și/sau informații obiective care sugerează, într-un mod rezonabil, o posibilă încălcare a normelor de drept. Aceasta justifică măsuri de prevenire, verificare, control sau intervenție, în scopul identificării și remedierii eventualelor abateri, în conformitate cu competențele legale atribuite autorităților de drept public.

 *străin –* persoană care nu deţine cetăţenia Republicii Moldova sau care este apatrid;

*ședere ilegală* – prezență pe teritoriul Republicii Moldova a străinului care nu îndeplinește sau nu se încadrează în condițiile de admisie sau șederea în Republica Moldova;

*transfer în cadrul aceleiași companii –*detașarea temporară a străinului, în scopul desfășurării unei activități profesionale sau al formării, de la o întreprindere stabilită în afara teritoriului Republicii Moldova față de care străinul este legat prin contract de muncă, înainte de transfer și pe durata acestuia, la o entitate care aparține întreprinderii sau aceluiași grup de întreprinderi stabilite pe teritoriul Republicii Moldova;

*viză* – autorizație în format fizic sau electronic, acordată în condițiile prezentei legi, care conferă străinului dreptul de a intra sau de a tranzita teritoriul Republicii Moldova, precum și dreptul de a se afla pe teritoriu țării pentru o perioadă determinată, cu respectarea scopului pentru care a fost acordată;

*voluntar –* străin care este admis pe teritoriul Republicii Moldova pentru a participa la un program de servicii de voluntariat.

**Articolul 4.** Drepturile străinilor aflați în Republica Moldova

1. Străinii aflați în Republica Moldova beneficiază de egalitate de tratament și de aceleași drepturi și libertăți ca și cetățenii Republicii Moldova, garantate de Constituția Republicii Moldova și de alte legi, precum și de drepturile prevăzute în tratatele internaționale la care Republica Moldova este parte, cu excepțiile stabilite de legislație.În Republica Moldova străinii sunt egali în fața legii, indiferent de sex, rasă, origine etnică, limbă, statut social, convingeri, opinii sau orice alt criteriu.
2. Străinii aflați în Republica Moldova se pot deplasa liber şi îşi pot stabili reședința temporară sau, după caz, domiciliul oriunde pe teritoriul Republicii Moldova.
3. Străinii au dreptul de a obține o ședere temporară sau permanentă în Republica Moldova în condițiile prezentei legi și a cadrului normativ conex.
4. Străinii care locuiesc legal și obișnuit în Republica Moldova şi părăsesc temporar teritoriul țării au dreptul de a reintra în Republica Moldova pe toată durata valabilității cărții de rezidență.
5. Străinii au dreptul de a deține bunuri în proprietate, de a moșteni sau de a testa bunuri, de a exercita dreptul de autor al unei opere literare, artistice sau științifice, al unei descoperiri, invenții, de asemenea au alte drepturi personale nepatrimoniale, cu excepțiile prevăzute de legislație. Dreptul de posesie, de folosință sau de dispoziție asupra unui bun imobil cu destinație locativă aflat pe teritoriul Republicii Moldova nu oferă străinului prioritate la obținerea dreptului de ședere pe teritoriul Republicii Moldova.
6. Străinii au acces la măsurile de integrare în conformitate cu prevederile Legii nr. 274/2011 privind integrarea străinilor în Republica Moldova.
7. Străinii aflați pe teritoriul Republicii Moldova au dreptul:
8. să desfășoare o activitate de muncă remunerată sau pe cont propriu pe teritoriul Republicii Moldova, în conformitate cu legislația;
9. să desfășoare activitate investițională în conformitate cu Legea nr. 81/2004 cu privire la investițiile în activitatea de întreprinzător;
10. la educație prin sistemul național de învățământ, în condițiile stipulate în Codul educației nr. 152/2014;
11. la ocrotirea sănătății în conformitate cu prevederile Legii ocrotirii sănătății nr. 411/1995 și a Legii cu privire la asigurarea obligatorie de asistență medicală nr. 1585/1998.
12. la protecția datelor cu caracter personal în conformitate cu prevederile Legii nr. 195/2024 privind protecția datelor cu caracter personal;
13. la acces la informațiile de interes public în formele și condițiile prevăzute de Legea nr. 148/2023 privind accesul la informațiile de interes public;
14. la servicii de asistență și protecție în conformitate cu Legea asistenței sociale nr. 547/2003 și Legea nr. 123/2010 cu privire la serviciile sociale.
15. Străinii au dreptul de a se căsători și de a desface căsătoria cu cetățeni ai Republicii Moldova sau cu cetățenii altor state în conformitate cu legislația;
16. Străinii beneficiază de drepturi familiale și au îndatoriri în relațiile de familie.
17. Străinilor li se garantează inviolabilitatea persoanei și a locuinței în conformitate cu legislația.
18. Străinii au dreptul la satisfacție efectivă din partea instanțelor judecătorești competente, a altor autorități publice împotriva actelor ce le violează drepturile, libertățile și interesele legitime.
19. Străinilor li se garantează libertatea conștiinței, a opiniei și a exprimării, în conformitate cu legislația.
20. În procesele de judecată, străinii beneficiază de aceleași drepturi procedurale ca și cetățenii Republicii Moldova, inclusiv de asistență juridică. Străinilor li se garantează dreptul de a cere protecție la misiunea diplomatică a statului lor.
21. Străinii au dreptul la recunoașterea diplomelor, certificatelor și a altor calificări profesionale, în conformitate cu procedurile naționale aplicabile;
22. Străinii au dreptul la libertatea de asociere, afiliere și participare la o organizație sindicală sau patronală sau la orice organizație ai cărei membri desfășoară o ocupație specifică, inclusiv drepturile și avantajele conferite de astfel de organizații, fără a se aduce atingere securității naționale, ordinii și securității publice.
23. Străinii beneficiază de condiții de muncă echivalente cu cele a lucrătorului național, cetățean al Republicii Moldova, care ocupă poziție similară.

**Articolul 5.** Restrângerea unor drepturi și libertăți ale străinilor

1. Străinii nu beneficiază de dreptul de a alege și de a fi aleși în autoritățile legislative, cele executive sau în autoritățile administrației publice locale, nici de a participa la sufragiul universal/referendum sau de a ocupa funcții în sistemul judecătoresc.
2. Străinii nu pot organiza, finanța și susține material sub nici o formă, directă şi/sau indirectă, partidele politice, organizații social-politice înregistrate pe teritoriul Republicii Moldova, campanii electorale ale concurenților electorali sau participanților la referendum, precum și nu pot face parte din acestea. Nu pot presta servicii cu titlu gratuit și participa la activitatea desfășurată sau oricare evenimente organizate de către acestea.
3. Străinii nu pot satisface serviciul militar în forțele armate ale Republicii Moldova.
4. Străinii nu pot organiza sau participa la manifestaţii ori întruniri care aduc atingere securității naționale, ordinii și securității publice pe teritoriul Republicii Moldova.

**Articolul 6.** Obligațiile străinilor pe durata șederii în Republica Moldova

1. Străinii sunt obligați să respecte scopul pentru care li s-a acordat dreptul de intrare și, după caz, dreptul de ședere pe teritoriul țării, și să părăsească teritoriul Republicii Moldova la expirarea termenului de ședere.
2. Străinii sunt obligați să respecte legislația Republicii Moldova și să se supună, în condițiile legii, controlului organelor abilitate.
3. Străinii sunt obligați de a avea în permanență asupra lor cartea de rezidență, de a nu o înstrăina și de a o prezenta la solicitarea reprezentanților oficiali ai autorităților publice abilitate prin lege să legitimeze persoanele fizice.
4. Străinii sunt obligați să notifice Inspectoratul General pentru Migrație, în termen de 15 zile, despre schimbarea documentului de călătorie în baza căruia a fost obținut dreptul de ședere temporară.
5. Străinii care își schimbă domiciliul sau reședința temporară sunt obligați ca, în termen de 15 zile, să notifice Inspectoratul General pentru Migrație pentru a fi luați în evidență.
6. Străinii sunt obligați să declare, în termen de 15 zile, la Inspectoratul General pentru Migrație despre pierderea, furtul, deteriorarea sau găsirea documentului de călătorie, a cărții de rezidență.
7. Străinii sunt supuși la impozite, taxe și alte plăți pe baze generale ca și cetățenii Republicii Moldova, dacă tratatele internaționale la care Republica Moldova este parte nu stabilesc altfel.
8. Străinii care nu necesită viză de intrare în Republica Moldova sunt obligați să dețină asigurare medicală facultativă pe parcursul perioadei de ședere în Republica Moldova.
9. Străinii au obligaţia de a se supune amprentării şi fotografierii, în situaţiile prevăzute de legislație.
10. Străinii au obligația să notifice Inspectoratul General pentru Migrație, în cazul în care își schimbă angajatorul în perioada valabilității cărții de rezidență eliberate în scopuri de activități remunerate.

**Articolul 7.** Obligațiile beneficiarului solicitant/angajatorului

(1) Angajatorul are următoarele obligații:

a) să solicite de la străin, pînă la începerea activității de muncă, să prezinte cartea de rezidență valabilă sau oricare alt document care atestă dreptul de ședere pe teritoriul Republicii Moldova;

b) să păstreze, pe întreaga durată a raportului de muncă, o copie sau datele de identificare ale cărții de rezidență ori ale celorlalte documente care atestă dreptul de ședere, în vederea unui eventual control efectuat de către autoritățile competente;

c) să notifice autorităților competente despre începerea raportului de muncă cu străinul angajat, în termenul stabilit de legislație.

(2) În cazul în care angajatorul este o persoană fizică, iar angajarea se face în interes personal, poate fi aplicată o procedură simplificată de notificare prevăzută la alin. (1) lit. c), conform procedurii stabilite de autoritatea competentă.

(3) Notificarea prevăzută la alin. (1) lit. c) nu este obligatorie în cazul angajării unui străin titular al cărții de rezidență permanentă sau cărții de rezidență eliberate în scop de reîntregirea familiei.

(4) Angajatorul care și-a îndeplinit obligațiile stabilite la alin. (1) se consideră răspunzător pentru încălcarea interdicției de angajare a străinilor aflați în situație ilegală, dacă se dovedește că aveau cunoștință că documentul prezentat, cartea de rezidență sau alt act justificativ, permitea angajarea la altă întreprindere sau era fals.

**Articolul 8.** Competențele autorităților

(1) Autoritățile și instituțiile publice competente sunt obligate să colaboreze în vederea aplicării și implementării prevederilor prezentei legi prin asigurarea schimbului de date din sistemele și resursele informaționale pe care le dețin prin intermediul platformei de interoperabilitate, iar în cazul datelor cu regim juridic special, se va aplica legislația specială.

(2) Inspectoratul General pentru Migrație ține evidența străinilor care solicită admisia, care solicită drept de ședere, care se află în ședere ilegală și sunt îndepărtați de pe teritoriul Republicii Moldova, informează persoanele vizate cu privire la condițiile de admisie, ședere și documentare, exercită atribuții de constatare a contravențiilor și infracțiunilor legate de regimul juridic al străinilor și întocmește actele procesuale aferente, cu sesizarea organelor de urmărire penală, după caz.

(3) Direcția Afaceri Consulare a Ministerului Afacerilor Externe și misiunile diplomatice și oficiile consulare ale Republicii Moldova eliberează vize străinilor în conformitate cu legislația.

(4) Ministerul Muncii și Protecției Sociale asigură, în condițiile legi, evidența străinilor încadrați în câmpul muncii, monitorizează accesul acestora la sistemul de protecție socială.

(5) Ministerul Sănătății asigură, în condițiile legii, accesul străinilor la serviciile medicale, inclusiv în cadrul sistemului asigurării obligatorii de asistență medicală, și dispune, din oficiu sau la solicitarea Inspectoratului General pentru Migrație, efectuarea examenului medical gratuit necesar în scopul protejării sănătății publice.

(6) Ministerul Educației și Cercetării, asigură, în condițiile legii, recunoașterea calificărilor, accesul străinilor la educație prin sistemul național de învățământ, elaborează și aprobă metodologia cursurilor de studiere a limbii române.

(7) Ministerul Dezvoltării Economice și Digitalizării asigură, în condițiile legii, necesarul sectorial de forță de muncă la nivel național, precum și valoarea investițională pentru inițierea și dezvoltarea de către străini a investițiilor în Republica Moldova.

(8) Agenția Servicii Publice confecționează cărți de rezidență străinilor cu drept de ședere temporară/permanentă, și cărți de rezidență, documente de călătorie pentru persoanele cărora li s-a recunoscut statutul de apatrid pe teritoriul Republicii Moldova.

**Capitolul II**

**ADMISIA STRĂINILOR ÎN REPUBLICA MOLDOVA**

**Articolul 9.** Condițiile de admisie

(1) Admisia pe teritoriul Republicii Moldova este permisă străinului care îndeplinește următoarele condiții:

* 1. posedă un document de călătorie valabil, recunoscut sau acceptat de Republica Moldova, care permite titularului trecerea frontierei și care este valabil pentru o perioadă de cel puțin trei luni de la data preconizată a plecării de pe teritoriul Republicii Moldova;
	2. posedă viză valabilă acordată în temeiul Legii nr. 257/2013 privind resortisanții statelor terțe care au obligația deținerii unei vize și resortisanții statelor terțe care sunt exonerați de obligativitatea deținerii unei vize la traversarea frontierei de stat a Republicii Moldova, după caz;
	3. nu este subiectul unui consemn restrictiv;
	4. nu reprezintă o amenințare pentru securitatea națională, ordinea și securitatea publică;
	5. nu și-a epuizat durata de ședere pe teritoriul Republicii Moldova acordată prin lege;
	6. justifică scopul admisiei și a șederii planificate în Republica Moldova;

g) nu există suspiciune rezonabilă că scopul intrării și șederii în Republica Moldova este utilizat în vederea pseudo-legalizării;

h) prezintă dovada mijloacelor de întreținere suficiente atât pentru durata șederii planificate, cât și pentru întoarcerea în țara de origine sau pentru tranzitul către o altă țară în care intrarea îi este garantată, fără a recurge la sistemul de asistență socială din Republica Moldova;

i) prezintă dovada spațiului de locuit sau de cazare pe întreaga durată de ședere planificată;

j) dispune de asigurare medicală valabilă pentru Republica Moldova;

k) prezintă acte confirmative că i se va permite accesul pe teritoriul statului de destinație sau că va părăsi teritoriul Republicii Moldova, în cazul străinilor aflați în tranzit;

(2) În sensul aplicării prevederii alin. (1) lit. h), dovada mijloacelor de întreținere pentru străinii care necesită viză sau drept de ședere temporară/permanentă, în funcție de scopul solicitat, este stabilită de Guvern.

(3) În sensul aplicării prevederii alin. (1) lit. i), dovada spațiului de locuit sau de cazare pe teritoriul Republicii Moldova, în funcție de scopul solicitat, este stabilită de Guvern.

(4) Străinul titular al unei cărți de rezidență ,valabilă și eliberată de autoritățile Republicii Moldova, este exceptat de la prevederile stipulate la alin. (1), lit. b).

**Articolul 10.** Justificarea scopului

(1) La solicitarea admisiei sau dreptului de ședere pe teritoriul Republicii Moldova, solicitantul are obligația de a prezenta documente care să justifice în mod clar și obiectiv scopul declarat.

(2) În funcție de scopul declarat, solicitantul prezintă una sau mai multe dintre următoarele documente justificative:

a) contract de muncă, contract de prestări servicii ori altă dovadă a angajării;

b) documentul ce atestă înscrierea la studii în instituții de învățământ, parte a sistemului educațional, programe de formare profesională, stagiere sau activitate academică;

c) acord de voluntariat sau ,,Au pair” încheiat cu instituție sau familie gazdă;

d) acte de stare civilă și alte dovezi ale relațiiilor de familie (certificat de căsătorie, certificat de naștere, alte documente justificative similare);

e) scrisori de invitație sau garanții din partea persoanelor fizice sau juridice, întreprinderi sau entități de pe teritoriul Republicii Moldova;

f) orice alte documente relevante care susțin scopul și condițiile admisiei sau șederii solicitate, prevăzute de legislație.

(3) Autoritățile vor verifica dacă documentele prezentate sunt autentice, corecte și convingătoare și dacă se potrivesc cu situația și scopul declarat de către solicitant.

(4) În lipsa unor documente concludente sau în cazul în care scopul declarat este considerat nejustificat sau disproporționat, autoritatea competentă respinge cererea de admisie, cererea de acordare ori prelungire a dreptului de ședere, cu indicarea motivelor legale.

**Articolul 11.** Profilul de risc

(1) În sensul aplicării dispoziției art. 9 alin. (1) lit. d) se consideră că străinul prezintă o amenințare pentru securitatea națională, ordinea și securitatea publică, dacă există suspiciune rezonabilă că acesta:

a) finanțează, pregătește, sprijină sau comite activități teroriste semnalate de organizațiile internaționale la care Republica Moldova este parte sau de autoritățile specializate în combaterea terorismului;

b) este implicat în grupuri criminale organizate cu caracter transnațional sau sprijină activitatea acestora;

c) a săvârșit sau a participat la săvârșirea unor infracțiuni contra păcii și omenirii, crime de război sau crime contra umanității, conform tratatelor internaționale la care Republica Moldova este parte;

d) a comis infracțiuni grave, deosebit de grave sau excepțional de grave în Republica Moldova ori în străinătate și are antecedente penale nestinse potrivit Codului penal nr. 985/2002;

e) a fost sau este implicat în traficul de ființe umane sau în organizarea migrației ilegale;

f) organizează sau sprijină, direct sau indirect, acțiuni de destabilizare a instituțiilor statului, a ordinii constituționale sau a siguranței publice;

g) propagă mesaje extremiste, ideologii totalitare sau promovează prin orice mijloace acțiuni ce subminează valorile democratice și statul de drept;

h) participă la acte de vandalism, distrugere de bunuri publice sau private, tulburarea liniștii publice ori ocuparea ilegală a spațiului public;

i) instigă la violență, ură sau discriminare pe criterii de rasă, naționalitate, religie, origine etnică, orientare politică sau orice alt criteriu interzis de lege;

(2) Serviciul de Informații și Securitate și Inspectoratul General pentru Migrație efectuează evaluarea profilului de risc a străinului, pe baza informațiilor furnizate de instituțiile abilitate, a analizelor de risc și a cooperării internaționale în domeniul securității.

(3) Persoanele identificate ca având un profil de risc pentru securitatea națională fac obiectul unor măsuri restrictive sau alte măsuri prevăzute de legislație și tratatele internaționale la care Republica Moldova este parte.

(4) Decizia autorităților prevăzute la alin. (2) privind evaluarea **profilului de risc în adresa securității** se bazează pe date, probe și informații colectate.

**Capitolul II**

**VIZELE**

**Secțiunea 1**

**Dispoziții generale și tipurile de viză**

**Articolul 12.** Drepturile conferite prin viză

(1) Viza acordă titularului dreptul de a intra pe teritoriul Republicii Moldova, în situaţia în care, în momentul prezentării acestuia în punctul de trecere a frontierei de stat, Poliția de Frontieră constată că nu există vreunul dintre motivele de nepermitere a intrării în țară prevăzute în Legea nr. 28/2024 cu privire la frontiera de stat a Republicii Moldova.

(2) Dreptul de şedere acordat prin viză se poate exercita numai în perioada de valabilitate a acesteia.

(3) Vizele eliberate și prelungite produc efecte juridice doar pe teritoriul Republicii Moldova.

(4) Lista resortisanților statelor terţe care au obligaţia deţinerii unei vize şi resortisanţii statelor terţe care sînt exoneraţi de obligativitatea deţinerii unei vize la traversarea frontierei de stat a Republicii Moldova este reglementată în Legea nr. 257/2013.

(5) Procedura, forma, conţinutul, elementele de siguranță și scopul pentru care se acordă viza se aprobă de Guvern.

**Articolul 13.** Tipurile de viză

(1) În funcție de scopurile pentru care se acordă, vizele pot fi:

1. tip „A” – tranzit aeroportuar;
2. tip „B” – tranzit;
3. tip „C” – scurtă ședere;
4. tip „D” – lungă ședere.

(2) Viza se acordă străinilor de către Direcția Afaceri Consulare a Ministerului Afacerilor Externe și misiunile diplomatice și oficiile consulare ale Republicii Moldova.

(3) Viza poate fi eliberată străinilor și într-un punct de trecere a frontierei de stat, cu respectarea condițiilor de admisie prevăzute la art. 9, în următoarele situații excepționale:

a) în caz de urgență, determinată de dezastre, calamităţi naturale sau accidente;

b) în caz de deces sau boală gravă a unui membru de familie aflat pe teritoriul Republicii Moldova, cu prezentarea unui document confirmativ eliberat de autoritatea competentă;

c) în cazul echipajelor şi pasagerilor navelor sau aeronavelor aflate în situaţii de urgenţă, care sînt nevoite să acosteze ori să aterizeze ca urmare a unor defecţiuni, stare atmosferică nefavorabilă sau a pericolului de atac terorist;

d) în cazul funcţionarilor din cadrul organizaţiilor internaţionale, delegaţi să îndeplinească misiuni oficiale în Republica Moldova într-un interval de timp scurt, care nu va depăşi perioada de 15 zile, cu acordul Ministerului Afacerilor Externe;

e) în cazul participanţilor la acţiunile internaţionale, organizate în Republica Moldova cu acordul Ministerului Afacerilor Externe, dacă intervalul de timp dintre data informării participanţilor şi data acţiunii nu permite obţinerea vizelor.

(4) O viză eliberată la punctul de trecere a frontierei de stat conferă titularului dreptul de şedere pentru o perioadă de pînă la 15 zile, în funcţie de scopul şi condiţiile şederii prevăzute. În cazul tranzitului, durata şederii autorizate corespunde timpului necesar realizării scopului tranzitului, însă nu trebuie să depăşească 5 zile.

**Secțiunea a 2-a**

**Viza de tranzit**

**Articolul 14.** Regimulvizei de tranzit

(1) Viza de tranzit se eliberează la solicitarea străinului care urmează să tranziteze teritoriul Republicii Moldova în scopul deplasării într-un stat terț.

(2) Perioada de valabilitate a vizei de tranzit nu trebuie să depășească 12 luni, cu dreptul de a rămâne pe teritoriul țării nu mai mult de 72 de ore pentru un tranzit.

(3) Viza de tranzit poate fi cu o singură sau cu multiple intrări și ieșiri, cu condiția respectării termenului cumulativ de ședere pe teritoriul Republicii Moldova, care nu depășește 90 de zile în orice perioadă de 180 de zile. Acest lucru implică luarea în considerare a ultimei perioade de 180 de zile precedente fiecărei zile de ședere.

**Articolul 15.** Acordarea vizei de tranzit

(1) Viza de tranzit se acordă străinilor din statele menționate în Legea nr. 257/2013 privind resortisanții statelor terțe care au obligația deținerii unei vize și resortisanții statelor terțe care sunt exonerați de obligativitatea deținerii unei vize la traversarea frontierei de stat a Republicii Moldova.

**Articolul 16.** Regimul vizei de tranzit aeroportuar

1. Viza de tranzit aeroportuar permite străinului să treacă prin zona de tranzit internațional a unui aeroport din Republica Moldova, fără a intra pe teritoriul statului, cu ocazia unei escale sau a unui transfer între două tronsoane ale unui zbor internațional.
2. Viza de tranzit aeroportuar poate fi cu o singură sau cu multiple intrări și ieșiri.
3. Viza de tranzit aeroportuar se eliberează pentru o perioadă ce nu depășește 6 luni și permite străinului rămânerea în zona aeroportuară cel mult 5 zile.

**Articolul 17.** Acordarea vizei de tranzit aeroportuar

(1) Viza de tranzit aeroportuar se acordă străinilor din statele menționate în Legea nr. 257/2013 privind resortisanții statelor terțe care au obligația deținerii unei vize și resortisanții statelor terțe care sunt exonerați de obligativitatea deținerii unei vize la traversarea frontierei de stat a Republicii Moldova.

(2) Viza de tranzit aeroportuar nu este necesară:

a) membrilor echipajelor de aeronavă;

b) titularilor de paşapoarte diplomatice şi de paşapoarte de serviciu sau asimilate acestora;

c) cetăţenilor statelor cu care Republica Moldova are încheiate tratate în acest sens;

d) titularilor permiselor de ședere, ai vizei (exceptând viza de tranzit), ai cardurilor diplomatice de acreditare sau ai documentelor echivalente, eliberate de unul dintre statele membre ale Uniunii Europene sau de unul dintre statele părți ale Acordului Schengen, de Regatul Unit al Marii Britanii și Irlandei de Nord, Statele Unite ale Americii și Canada.

**Secțiunea a 3-a**

**Viza de scurtă ședere**

**Articolul 18.** Regimulvizei de scurtă ședere

1. Viza de scurtă ședere se eliberează pentru o perioadă ce nu va depăși 60 de luni, cu una sau mai multe șederi a căror durată cumulativă nu depășește 90 de zile în orice perioadă de 180 de zile, ceea ce implică luarea în considerare a ultimei perioade de 180 de zile precedente fiecărei zile de ședere.
2. Viza de scurtă ședere poate fi cu o singură sau cu multiple intrări și ieșiri.
3. Viza de scurtă ședere prin care s-a acordat un termen de ședere mai mic de 90 de zile poate fi prelungită cu noi termene, astfel încât durata totală a șederii acordate să nu depășească 90 de zile în orice perioadă de 180 de zile, ceea ce implică luarea în considerare a ultimei perioade de 180 de zile precedente fiecărei zile de ședere. Prelungirea vizei poate avea loc doar în același scop pentru care a fost acordată, conform condițiilor și procedurii stabilite de Guvern.

**Articolul 19.** Acordareavizei de scurtă ședere

(1) Viza de scurtă ședere, se acordă străinilor din statele menționate în Legea nr. 257/2013 privind resortisanții statelor terțe care au obligația deținerii unei vize și resortisanții statelor terțe care sunt exonerați de obligativitatea deținerii unei vize la traversarea frontierei de stat a Republicii Moldova, cu respectarea condițiilor de admisie prevăzute de prezenta lege.

(2) Viza de scurtă ședere se acordă în următoarele scopuri:

a) misiune – străinilor care îndeplinesc funcţii în cadrul guvernelor, administraţiilor publice sau organizaţiilor internaţionale, precum şi celor care, prin scopul şederii lor în Republica Moldova, prezintă interes pentru relaţiile dintre ea şi statul de apartenenţă. Acest tip de viză se poate elibera şi membrilor de familie care îi însoţesc;

b) turism – străinilor care urmează să călătorească în Republica Moldova pentru motive turistice;

c) vizită – străinilor care intenţionează să se deplaseze în Republica Moldova în vizită la cetăţeni moldoveni sau la cetăţeni străini titulari de cărți de rezidență valabile;

d) afaceri – străinilor care intenţionează să călătorească în Republica Moldova în scopuri economice sau comerciale, pentru înfiinţarea unei societăţi comerciale, reprezentanţe sau filiale, pentru negociere şi vînzare de servicii sau de mărfuri ori pentru încheierea contractelor de vînzare a serviciilor sau a mărfurilor, pentru verificarea folosirii şi funcţionării bunurilor achiziţionate ori vîndute în cadrul contractelor comerciale şi de cooperare industrială, precum şi străinilor care sînt sau care urmează să devină asociaţi ori acţionari ai unei societăţi comerciale din Republica Moldova;

e) transport – străinilor care urmează să călătorească în perioade scurte, în scopul desfăşurării unor activităţi profesionale legate de transportul de mărfuri sau de transportul de persoane;

f) activităţi sportive – străinilor care urmează să intre în Republica Moldova pe o durată limitată în vederea participării la competiţii sportive;

g) activităţi independente, prestarea serviciilor contractuale, tratament medical de scurtă durată, activităţi culturale, educaționale, ştiinţifice, umanitare, religioase și/sau alte activităţi ce nu contravin legislaţiei – în condiţiile justificării prezenței în Republica Moldova.

(3) Cererea de prelungire a vizei de scurtă ședere se depune cu cel puţin 5 zile lucrătoare înainte de expirarea termenului stabilit în viză, la Inspectoratul General pentru Migrație.

**Secțiunea a 4-a**

**Viza de lungă ședere**

**Articolul 20.** Regimul vizei de lungă ședere

1. Viza de lungă ședere se eliberează pentru o perioadă ce nu va depăși 12 luni cu una sau mai multe șederi a căror durată cumulativă nu va depăși 90 de zile în orice perioadă de 180 de zile, ceea ce implică luarea în considerare a ultimei perioade de 180 de zile precedente fiecărei zile de ședere, care permite străinului să solicite dreptul de ședere temporară.
2. Viza de lungă ședere poate fi cu o singură sau cu multiple intrări și ieșiri. Viza de lungă ședere nu se prelungește.

**Articolul 21.** Acordarea vizei de lungă ședere

(1) Viza de lungă ședere se acordă străinilor menționați în Legea nr. 257/2013 privind resortisanții statelor terțe care au obligația deținerii unei vize și resortisanții statelor terțe care sunt exonerați de obligativitatea deținerii unei vize la traversarea frontierei de stat a Republicii Moldova, cu respectarea condițiilor generale de admisie prevăzute de prezenta lege.

(2) Viza de lungă ședere se acordă în următoarele scopuri:

a) desfăşurarea activităţii de întreprinzător – străinilor care efectuează investiţii în economia naţională, care sînt sau care urmează să devină acţionari sau asociaţi cu atribuţii de conducere şi de administrare a unor societăţi comerciale din Republica Moldova;

b) angajare în muncă – străinilor care urmează să intre în Republica Moldova în vederea încadrării în muncă, transferați temporar de către companiile străine, care desfășoară activități în baza contractului de stagiere sau care desfățoară activități sezoniere. În astfel de scop se eliberează vize şi sportivilor care urmează să evolueze în cadrul unor cluburi sau echipe din Republica Moldova, în baza unui contract individual de muncă negociat și încheiat de către părți;

c) studii – străinilor care urmează să intre în Republica Moldova pentru a studia în invățămîntul primar, secundar, învățământul profesional tehnic secundarși în învățământul superior sau postuniversitar;

d) reîntregirea familiei – străinilor care urmează să intre în Republica Moldova pentru reîntregirea familiei şi păstrarea integrităţii ei, cu membru de familie. Solicitarea de viză va fi însoțită de avizul pentru reîntregirea familiei, eliberat de Inspectoratul General pentru Migrație, după caz.

e) activităţi de voluntariat sau religioase – străinilor care urmează să intre în Republica Moldova pentru a desfăşura activităţi în scop de voluntariat sau în domeniul cultelor recunoscute pe teritoriul Republicii Moldova;

f) tratament – străinilor care urmează tratament medical de lungă durată, balneosanatorial şi de recuperare;

g) activităţi în domeniul tehnologiei informaţiei – străinilor care urmează să intre în Republica Moldova pentru desfăşurarea activităţii de conducere în cadrul persoanelor juridice rezidente ale parcului pentru tehnologia informației sau a uneia dintre activităţile prevăzute la Legea nr.77/2016 cu privire la parcurile pentru tehnologia informaţiei la o persoană juridică cu activități în domeniul tehnologiei informației;

h) transferul temporar al personalului în cadrul aceleiaşi persoane juridice – străinilor care urmează să intre în Republica Moldova pentru desfăşurarea unei activităţi în calitate de persoană cu funcţie de conducere sau de specialist;

i) activităţi de stagiu – străinilor transferaţi temporar în cadrul aceleiași persoane juridice, care urmează să intre în Republica Moldova în scopul dezvoltării profesionale sau al formării tehnice.

j) programe de schimb de elevi și ,,Au pair” – elevilor din învățămîntul secundar și tinerilor cu vârsta cuprinsă între 18-26 ani, participanți la programe educaționale și de schimb au pair;

**Secțiunea a 5-a**

**Refuzul, anularea și revocarea vizei**

**Articolul 22.** Temeiuri de refuz a vizei

1. Eliberarea vizei se refuză în următoarele cazuri:
2. nu sunt întrunite condițiile de admisie prevăzute la art. 9 alin. (1) lit. a), c), d), f) – j).

b) sunt prezentate date false sau informații eronate în vederea admisiei;

c) solicitantul a fost îndepărtat de pe teritoriul Republicii Moldova și, până la depunerea cererii de viză, nu a restituit cheltuielile suportate de către Inspectoratul General pentru Migrație;

d) nu a fost achitată taxa de viză.

(2) În cazul în care străinul solicită eliberarea vizei de lungă ședere, prevederea art. 9 alin. (1) lit. e) nu constituie temei de refuz.

(3) În cazul refuzului acordării vizei, decizia de refuz se comunică solicitantului în baza formularului stabilit de Guvern și poate fi contestată în conformitate cu prevederile Codului administrativ nr. 116/2018.

**Articolul 23.** Anularea vizei

(1) Temeiurile de anulare a vizei:

a) se constată că, la momentul eliberării sale, nu au fost îndeplinite condițiile de admisie prevăzute la art. 9 alin. (1) lit. a), c), d) și g);

b) există suspiciune rezonabilă că viza a fost obținută pe baza unor documente false sau falsificate;

(2) Viza se anulează: în străinătate, de către Direcția afaceri consulare, misiunile diplomatice sau oficiile consulare ale Republicii Moldova; la trecerea frotierei de stat, de către Poliția de Frontieră; în țară, de către Inspectoratul general pentru Migrație.

(3) Incapacitatea titularului de viză de a prezenta la frontieră unul sau mai multe documente care justifică scopul intrării pe teritoriul Republicii Moldova, nu conduce în mod automat la decizia de anulare.

(4) Decizia de anulare a vizei și motivele pe care se întemeiază această decizie se comunică solicitantului în termen de 3 zile lucrătoare sau imediat în cazul anulării vizei de către Poliția de Frontieră.

(5) Persoana a cărei viză a fost anulată are dreptul să conteste decizia respectivă în conformitate cu prevederile Codului administrativ nr. 116/2018.

(6) Procedura de anulare a vizei este stabilită de Guvern.

**Articolul 24.** Revocarea vizei

(1) Temeiurile de revocare a vizei:

a) se constată că nu mai sunt îndeplinite condițiile pentru eliberarea vizei;

b) dacă în termen de cel mult 24 ore din momentul eliberării vizei, autoritățile competente din domeniul securității și ordinii publice notifică despre situația nerespectării condițiilor generale de admisie prevăzute de prezenta lege;

c) la cererea titularului.

(2) Viza se revocă: în străinătate, de către Direcția afaceri consulare, misiunile diplomatice sau oficiile consulare ale Republicii Moldova; la trecerea frotierei de stat, de către Poliția de Frontieră; în țară, de către Inspectoratul general pentru Migrație..

(3) În cazul revocării vizei, prevederile art. 23 alin. (4) și (5) se aplică corespunzător, cu excepția situației în care viza a fost revocată la cererea titularului.

**Secțiunea a 6-a**

**Invitația**

**Articolul 25.** Condițiile de eliberare a invitației

1. Invitația se eliberează la cerere persoanei fizice care a atins vârsta de 18 ani, cu domiciliu sau reședință temporară în Republica Moldova sau a beneficiarului solicitant.
2. Ministerul Afacerilor Externe, în comun cu Ministerul Afacerilor Interne şi cu alte autorități abilitate ale Republicii Moldova, stabililesc lista statelor ai căror cetăţeni vor primi vize pe bază de invitaţie, aprobată de Guvern.
3. La depunerea cererii privind eliberarea invitației, persoana care invită străinul semnează o declarație prin care îți asumă obligația de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care acesta nu părăsește teritoriul țării până la expirarea termenului stabilit prin viză.
4. Nu au dreptul să depună cerere de eliberarea invitației, titularii cărții de rezidență eliberate în scop de studii sau tratament.
5. Sunt exceptați de la procedura de invitație următoarele categorii de străini:
6. copilul al cărui părinte/tutore/curator/custode deține carte de rezidență în Republica Moldova, valabilă cel puțin 90 de zile de la data acordării vizei;
7. străinul care solicită viză de tranzit sau viză de tranzit aeroportuar cu condiția respectării prevederii art.9 alin. (1) lit. j);
8. copilul al cărui părinte/tutore/curator/custode străin este căsătorit cu un cetățean al Republicii Moldova;
9. străinul titular al cărții de rezidență sau vizei valabile (cu excepția vizei de tranzit aeroportuar), eliberate de unul din statele membre ale Uniunii Europene, Spațiului Economic European sau a statelor părți ale Acordului Schengen, de Regatul Unit al Marii Britanii și Irlandei de Nord, Statele Unite ale Americii, Canada, fără a se depăși perioada de valabilitate a acestuia/acesteia;
10. apatridul care face dovada nașterii pe teritoriul Republicii Moldova sau al Republicii Sovietice Socialiste Moldovenești;
11. străinul invitat de Administrația Prezidențială, Parlament, Guvern sau de autoritățile administrației publice centrale, care își asumă obligația suportării cheltuielilor aferente cazării, asigurării medicale facultative și îndepărtării acestuia;
12. străinul titular de pașaport diplomatic sau de pașaport de serviciu;
13. soțul/soția, copiii și părinții străinului beneficiar al unei forme de protecție acordate în temeiul Legii nr. 270/2008 privind azilul în Republica Moldova;
14. străinul care deține funcția de consul onorific al Republicii Moldova;
15. străinilor cărora li se eliberează viză în punctele de trecere a frontierei de stat, în situații de excepție.
16. Invitația este valabilă pentru o perioadă de 3 luni și este utilizată pentru obținerea unei singure vize.
17. Forma, conţinutul, elementele de siguranţă şi procedura de eliberare a invitaţiei se stabilesc de Guvern.

**Articolul 26**. Refuzul eliberării invitației

(1) Eliberarea invitației se refuză:

1. dacă străinul nu întrunește condițiile de admisie prevăzute la art. 9 alin. (1) lit. a), c) – j);
2. sunt prezentate date false sau informații eronate în vederea obținerii invitației;
3. străinul a fost îndepărtat de pe teritoriul Republicii Moldova și, până la depunerea cererii de eliberarea invitației, nu au fost restituite cheltuielile suportate de către Inspectoratul General pentru Migrație;
4. beneficiarul solicitant se află în procedură de lichidare sau nu desfășoară activitate economică reală;
5. nu a fost achitată taxa de stat.

(2) Decizia privind refuzul eliberării invitației se comunică în scris solicitantului în termen de 3 zile lucrătoare de la data emiterii și poate fi contestată în conformitate cu prevederile Codului administrativ nr. 116/2018.

(3) Nu se aprobă, pentru o perioadă de 2 ani, depunerea unei cereri privind eliberarea invitație, dacă străinul invitat anterior nu a părăsit teritoriul țării în termenul de valabilitate al vizei.

# Capitolul III

**ȘEDEREA STRĂINILOR ÎN REPUBLICA MOLDOVA**

# Secțiunea 1

**Ședere pe un termen de până la 90 de zile**

**Articolul 27.** Condiții generale privind șederea străinilor până la 90 de zile

1. Străinul care nu are obligația de a obține viză pentru intrare în Republica Moldova poate rămâne pe teritoriul țării pentru o perioadă de până la 90 de zile în orice perioadă de 180 de zile, ceea ce implică luarea în considerare a ultimei perioade de 180 de zile precedente fiecărei zile de ședere, dacă tratatele internaționale la care Republica Moldova este parte nu prevăd altfel.
2. Străinul care are obligația de o obține viză pentru intrare în Republica Moldova poate rămâne pe teritoriul țării pentru perioada și scopul de ședere stabilite în viză.
3. În sensul aplicării alin. (1), data intrării se consideră ca fiind prima zi de ședere pe teritoriul Republicii Moldova, iar data ieșirii se consideră ca fiind ultima zi de ședere pe teritoriul Republicii Moldova. Perioada de ședere autorizată în temeiul unei vize de lungă ședere sau a unei cărți de rezidență nu este luată în considerare la calcularea perioadei de ședere pe teritoriul Republicii Moldova.

**Articolul 28.** Condițiile speciale de ședere până la 90 de zile ale unor categorii de străini

(1) Pot desfășura activități profesionale, de cercetare, culturale sau educaționale **pentru** o perioadă de până la 90 de zile în orice perioadă de 180 de zile, ceea ce implică luarea în considerare a ultimei perioade de 180 de zile precedente fiecărei zile de ședere, în baza unei **vize de scurtă ședere, după caz,** următoarele categorii de străini:

a) persoanele din domeniul artistic și cultural (actori, interpreți, regizori, artiști plastici, muzicieni), precum și personalul tehnic și administrativ care le însoțește în cadrul turneelor sau proiectelor culturale desfășurate în Republica Moldova;

b) cadrele didactice din învatamîntul superior și cercetătorii știintifici aflați în mobilitate academică în baza unor tratate intenaționale sau acorduri interinstituționale, care desfășoară activități de predare sau cercetare pentru o durată determinată;

c) persoanele implicate în proiecte de cercetare finanțate din surse **europene sau internaționale**, în baza unui parteneriat, cu excepția celor angajate în baza unui contract de muncă;

d) profesioniștii independenți care pot dovedi activitatea lor prin licențe, certificate profesionale sau contracte civile, desfășurând activități ocazionale fără angajare în câmpul muncii pe teritoriul Republicii Moldova;

e) persoanele aflate în vizite de afaceri justificate prin invitații oficiale, contracte comerciale în discuție, participări la conferințe sau forumuri economice;

f) persoanele transferate temporar în Republica Moldova de către un angajator străin, pe baza unui acord inter-corporativ, în scop de asistență tehnică, consultanță sau formare profesională;

g) persoanele delegate de angajatori străini pentru a îndeplini sarcini oficiale sau tehnice în interes de serviciu, în baza unui contract sau mandat formal;

h) administratorii societăților comerciale sau necomerciale înregistrate în Republica Moldova, care își exercită temporar atribuțiile manageriale, fără remunerare locală;

i) investitorii străini (asociați, acționari, membri ai consiliului de administrație) care nu dețin funcții salarizate în întreprindere, dar care sunt prezenți temporar în Republica Moldova în vederea supravegherii activității sau dezvoltării investițiilor proprii;

j) persoanele sosite în scop educațional în cadrul programelor de schimb academic, stagii de formare neremunerate sau programe de perfecționare profesională, în baza unui acord semnat cu o instituție autorizată din Republica Moldova;

k) străinii implicați în activități de voluntariat în corespundere cu prevederile Legii voluntariatului nr. 121/2010, fără a fi remunerați sau a avea un contract de voluntariat, dar care pot prezenta documente justificative privind activitatea desfășurată.

(2) Prevederile alin. (1) se aplică și categoriilor de străini care sunt exonerați de obligativitatea deținerii unei vize la traversarea frontierei de stat a Republicii Moldova.

(3) Străinii sosiți la muncă în baza contractelor individuale de muncă ocupă exclusiv locurile de muncă vacante înregistrate de către Agenția Națională pentru Ocuparea Forței de Muncă.

**Articolul 29.** Condiții speciale de evidență

(1) Categoriile de străini menționați la art. 28 alin. (1) și alin. (2) lit. e), au obligația să declare Inspectoratului General pentru Migrație activitatea de muncă pe care aceștea o desfășoară pe teritoriul Republicii Moldova în termen de 10 zile de la data începerii activității, pentru a fi luați în evidență.

(2) Declarația însoțită de documentul de călătorie se depune în format electronic sau la Ghișeul unic.

(3) Forma și conținutul declarației se aprobă prin ordinul șefului Inspectoratului General pentru Migrație.

(4) În situația în care străinul nu respectă obligația prevăzută la alin. (1) acesta poartă răspundere contravențională, cu aplicarea măsurii de returnare de pe teritoriul țării, după caz.

**Articolul 30.** Calcularea perioadei de ședere

Metodologia de calcul a perioadei de ședere a străinilor care intră pe teritoriul Republicii Moldova, se aprobă de către ministrul afacerilor interne, fără a aduce atingere tratatelor internaționale la care Republica Moldova aprobate în acest sens.

**Secțiunea a 2-a**

**Șederea pe un termen mai mare de 90 de zile**

**Articolul 31.** Tipurile dreptului de ședere temporară

(1) Pentru o șederea mai mare de 90 de zile, străinul are obligația să obțină drept de ședere temporară pe teritoriul Republicii Moldova.

(2) Dreptul de şedere temporară se acordă în următoarele scopuri:

a) desfășurarea unei activități remunerate;

b) desfășurarea unei activități sezoniere;

c) muncă înalt calificată;

d) transfer intra-corporativ;

e) investiții;

f) studii;

g) activități de cercetare;

h) programe de schimb de elevi;

i) reîntregirea familiei;

j) activități de voluntariat;

k) activități religioase;

l) activități sportive;

m) activități culturale;

n) tratament medical de lungă durată, balneosanatorial sau de recuperare;

o) protecția victimelor traficului de ființe umane;

p) protecția victimelor violenței în familie;

q) activități în domeniul tehnologiei informației;

r) exercitarea unor funcții de conducere;

s) formare profesională prin activități de stagiu;

t) desfășurarea de activități în calitate de nomad digital;

u) programe ,,Au pair”;

v) mobilitate economică;

w) alte situații motivate, care nu sunt prevăzute în mod explicit de prezenta lege, atunci când acordarea acestuia este necesară pentru respectarea principiilor fundamentale privind respectarea drepturile și libertăților fundamentale ale omului, pentru protejarea unor interese majore de ordin public, umanitar sau de securitate națională, și este justificat printr-o evaluare individuală, temeinică și proporțională a circumstanțelor concrete.

(3) Cazurile specificate la alin. (2) lit. w) se examinează de o comisie specializată, a cărui regulament de aprobă prin ordinul Inspectoratului General pentru Migrație.

(4) Dreptul de ședere temporară în scop de activități remunerate nu se acordă copiilor.

(5) Pot desfășura activități remunerate fără obținerea unui drept de ședere eliberat în acest scop, următoarele categorii de străini:

a) titularii dreptului de ședere temporară pentru reîntregirea familiei în Republica Moldova;

b) apatrizii al căror statut a fost recunoscut pe teritoriul Republicii Moldova, în conformitate cu prevederile prezentei legi;

c) titularii dreptului de ședere permanentă în Republica Moldova.

d) străinii pentru care tratatele internaționale la care Republica Moldova este parte stabilesc un regim diferit de angajare sau desfășurare a activității, prevalând asupra prevederilor naționale.

(6) Prin derogare de la prevederile alin.(5) străinii cu drept de şedere provizorie pentru studii pot desfăşura activităţi remunerate pe teritoriul Republicii Moldova, în conformitate cu legislaţia muncii, cu respectarea duratei normale a timpului de muncă în perioada estivală a anului calandaristic sau cu durata redusă a timpului de muncă care nu poate depăși 15 ore pe săptămînă în perioada programului de studii stabilit de intituția de învățămînt.

**Articolul 32.** Condițiile desolicitare a dreptului de ședere temporară

(1) Inspectoratul General pentru Migrație acordă, la cerere, dreptul de ședere pe un termen ce va depăși 90 de zile, străinilor care se află înafara sau care au intrat pe teritoriul Republicii Moldova.

(2) Cererea de acordare a dreptului de ședere se depune cu 30 de zile înainte de expirarea termenului de ședere legală, cu excepția situației în care străinul se află în afara teritoriului Republicii Moldova.

(3) Cererea se depune electronic sau la Ghișeul unic, personal sau prin intermediul beneficiarului solicitant, entității gazde sau familiei gazde, în funcție de scopul solicitat, cu excepțiile stabilite de prezenta lege.

(4) Documentele justificative care însoțesc cererea se depun în limba română. În cazul în care documentele se depun într-o altă limbă de circulație internațională, acestea se traduc în limba română, cu autentificare notarială.

(5) Cererea conține date cu caracter personal ale solicitantului, inclusiv imaginea facială. La depunerea cererii străinul își dă consimțămîntul cu privire la prelucrarea datelor cu carater personal.

(6) În cazul depunerii cererii de către reprezentantul legal, tutore sau curator, în interesele copilului sau unor categorii de persoane vulnerabile, consimțămîntul privind prelucrarea datelor cu caracter personal se exercită de către acesta.

(7) Cererea este însoțită de certificatul de cazier judiciar sau un alt document cu aceeași valoare juridică tradus și legalizat/apostilat de autoritățile statului din țara de origine, eliberat în ultimele 6 luni de autoritățile statului din țara de origine.

(8) Prin derogare de la prevederile alin. (7), în cazul în care străinul în ultimii doi ani are o ședere legală într-o altă țară decât țara a cărei cetățenie o deține, acesta prezintă certificatul de cazier judiciar sau un alt document cu aceeași valoare juridică, eliberat de autoritățile statului de reședință, tradus și legalizat/apostilat, precum și documentul ce confirmă dreptul de ședere.

(9) Titularul unei cărți de rezidență temporară valabilă, are dreptul să solicite acordarea dreptului de ședere temporară în alt scop, fără prezentarea certificatului de cazier judiciar și, după caz, a vizei de lungă ședere.

(10) Dreptul de ședere temporară se acordă în baza vizei de lungă ședere, în scopul pentru care a fost eliberată, cu excepția categoriilor de străini care sunt exonerați de obligativitatea deţinerii unei vize la traversarea frontierei de stat a Republicii Moldova.

(11) Străinul căsătorit cu un cetățean al Republicii Moldova, reîntors în baza unui acord de readmisie are dreptul să solicite acordarea dreptului de ședere temporară, fără viză de lungă ședere eliberată în acest scop.

(12) Formularul, conținutul și elementele unei cereri de acordare/prelungire a dreptului de ședere, în funcție de scopul solicitat, se aprobă prin ordinul șefului Inspectoratului General pentru Migrație.

**Articolul 33.** Examinarea cererii

1. În termen de 30 de zile de la data recepționării cererii, Inspectoratul General pentru Migrație emite decizia privind acordarea/prelungirea sau refuzul dreptului de ședere temporară.
2. În cazul în care există suspiciune rezonabilă referitor la autenticitatea datelor sau a informațiilor prezentate de către solicitant, acesta este audiat în cadrul unui interviu.
3. În cazul în care sunt necesare verificări suplimentare sau dacă informațiile sunt incomplete conform criteriilor prevăzute de prezenta lege, termenul de examinare a cererii poate fi prelungit în condițiile Codului administrativ al Republicii Moldova nr. 116/2018.
4. În situația prevăzută la alin. (2) termenul de examinare a cererii se suspendă pentru o perioada de cel mult 15 zile.
5. Străinului care se află în perioadă de ședere legală pe teritoriul Republicii Moldova la data depunerii cererii privind acordarea/prelungirea dreptului de ședere, i se menține dreptul de ședere până la data soluționării acesteia.
6. În toate cazurile, examinarea și evaluarea actelor/documentelor justificative se realizează cu respectarea principiilor proporționalității, transparenței și nediscriminării.

**Articolul 34.** Decizia de acordare/refuzul dreptului de ședere temporară

(1) Decizia de acordare/prelungire sau refuzul dreptului de ședere este semnată electronic sau olograf.

(2) Decizia de refuz conține, în mod obligatoriu, elementele art. 120 al Codul administrativ nr. 116/2018, și se notifică solicitantului dreptului de ședere sub orice formă în termen de 5 zile lucrătoare de la data emiterii.

(3) Decizia de refuz conține, în mod obligatoriu, dispoziții privind returnarea străinului.

(4) Decizia de refuz poate fi contestată de către solicitantul dreptului de ședere temporară în termen de 15 zile de la data aducerii la cunoștință, cu respectarea procedurii prealabile prevăzute de Codul administrativ nr. 116/2018.

(5) La cererea străinului, în cazuri justificate, decizia se pune la dispoziție și într-o limbă de circulație internațională, în vederea asigurării dreptului efectiv la apărare și contestație.

**Subsecțiunea 1**

**Lucrător imigrant**

**Articolul 35.** Condițiile privind acordarea/prelungirea dreptului de ședere temporară pentru lucrătorul imigrant care desfășoară activitate remunerată

(1) Se acordă drept de ședere lucrătorului imigrant pentru desfășurarea unei activități remunerate în cazul în care:

1) sunt respectate condițiile de solicitare a dreptului de ședere prevăzute la art. 32;

2) sunt întrunite condițiile de admisie prevăzute la art. 9 alin. (1) lit. a) – i);

3) se prezintă actul ce confirmă înregistrarea locului de muncă la Agenția Națională pentru Ocuparea Forței de Muncă, cu excepția specialiștilor din domeniul tehnologiei informației;

4) este încheiat un contract individual de muncă, care include cel puțin următoarele elemente:

a) durata și datele de identificare ale beneficiarului solicitant;

b) funcția ocupată;

c) salariul și condițiile de muncă;

5) se prezintă demersul administratorului principal al zonei economice libere, în cazul străinului care se angajează în zona economică liberă;

6) se prezintă demersul persoanei juridice cu activități în domeniul tehnologiei informaţiei și certificatul confirmativ privind deținerea titlului de rezident al parcului pentru tehnologia informației în cazul persoanelor juridice rezidente ale parcului pentru tehnologia informației.

7) se prezintă declaraţie referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea străinului a devenit ilegală;

8) străinul își exprimă consimțămîntul privind prelucrarea datelor cu caracter personal;

9) este achitată taxa de stat.

(2) Contingentele de admisie pentru lucrătorii sezonieri se stabilesc de Guvern sau acorduri bilaterale.

(3) Dreptul de ședere pentru desfășurarea unei activități remunerate se prelungește în condițiile prevăzute la alin. (1), cu excepția prevederilor pct. 3).

**Articolul 36.** Termenul de acordare/prelungire a dreptului de ședere temporară lucrătorului imigrant pentru desfășurarea unei activități remunerate

Dreptul de ședere pentru desfășurarea unei activități remunerate se acordă/prelungește pentru următoarea perioadă:

a) 3 ani pentru desfășurarea unei activități remunerate în zone economice libere;

b) 3 ani pentru desfășurarea unei activități remunerate în domeniul tehnologiei informației;

c) 1 an pentru desfășurarea unei activități remunerate, cu excepția cazului cînd durata contractului de muncă este mai scurtă.

**Articolul 37.** Motive de refuz a dreptului de ședere temporară pentru lucrătorul imigrant care desfășoară activitate remunerate

Se refuză acordarea/prelungirea dreptului de ședere lucrătorului imigrant pentru desfășurarea unei activități remunerate, în următoarele cazuri:

a) nu sunt întrunite condițiile de acordarea/prelungirea dreptului de ședere prevăzute la art. 35 alin. (1);

b) dacă documentele prezentate au fost obținute prin fraudă, sunt falsificate sau conțin informații eronate;

c) beneficiarul solicitant se află în procedură de lichidare sau nu desfășoară activitate economică reală;

d) beneficiarul solicitant nu și-a îndeplinit obligațiile legale privind securitatea și sănătatea în muncă sau obligațiile contractuale;

e) beneficiarul solicitant a fost sancționat în conformitate cu legislația națională pentru munca nedeclarată sau pentru angajare ilegală;

f) beneficiarul solicitant a fost înființată sau funcționează pentru a facilita intrarea străinilor în țară;

g) au fost depășite contingentele de admisie.

**Subsecțiunea a 2-a**

 **Lucrătorul ICT**

**Articolul 38.** Condițiile privind acordarea/prelungirea dreptului de ședere temporară pentru lucrătorul ICT

(1) Se acordă drept de ședere temporară în calitate de lucrător ICT, în cazul care:

1) sunt respectate condițiile de solicitare a dreptului de ședere prevăzute la art. 32;

2) sunt întrunite condițiile de admisie prevăzute de art. 9 alin. (1) lit. a) – i);

3) se demonstrează că întreprinderea stabilită într-o țară terță și entitatea din Republica Moldova aparțin aceleiași companii sau aceluiași grup de întreprinderi;

4) se prezintă dovada angajării în cadrul aceleiași întreprinderi sau a grupului de întreprinderi pentru o perioadă de:

a) cel puțin 3 luni și maxim 12 luni anterior transferului, în cazul cadrelor de conducere și specialiștilor;

b) cel puțin 3 luni și maxim 6 luni anterior transferului, în cazul stagiarilor;

5) se prezintă un contract individual de muncă și, dacă este necesar, o scrisoare de trasfer care să includă:

a) durata transferului și locația beneficiarului solicitant;

b) funcția ocupată în cadrul beneficiarului solicitant;

c) salariul și condițiile de muncă;

6) se prezintă dovada calificării profesionale sau experienței, în cazul conducătorului sau specialistului;

7) se prezintă diploma de studii superioare, în cazul stagiarului;

8) să prezinte declaraţie referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea acestuia a devenit ilegală;

9) străinul își exprimă consimțămîntul privind prelucrarea datelor cu caracter personal;

10) este achitată taxa de stat;

(2) Prin derogare de la prevederile art. 32 alin. (3), cererea se depune de către beneficiarul solicitant doar atunci cînd străinul se află în afara teritoriului Republicii Moldova.

(3) Contingentele de admisie în calitate de lucrător ICT se stabilesc de Guvern sau acorduri bilaterale.

**Articolul 39.** Termenul de acordare/prelungire a dreptului de ședere lucrătorului ICT

Dreptul de ședere în calitate de lucrător ICT se acordă pentru întreaga durată a transferului, care nu depășește:

a) 3 ani pentru cadrele de conducere și specialiști;

b) 1 an pentru stagiari.

**Articolul 40.** Motive de refuz a dreptului de ședere lucrătorului ICT

Se refuză acordarea/prelungirea dreptului de ședere în calitate de lucrător ICT, în următoarele cazuri:

a) dacă nu sunt întrunite condițiile prevăzute la art. 38 alin. (1);

b) dacă documentele prezentate au fost obținute prin fraudă, sunt falsificate sau conțin informații eronate;

c) dacă termenul dreptului de ședere în cadrul transferului intra-corporativ este atins.

d) beneficiarul solicitant nu și-a îndeplinit obligațiile legale privind securitatea și sănătatea în muncă sau obligațiile contractuale;

e) beneficiarul solicitant a fost sancționat în conformitate cu legislația pentru munca nedeclarată sau pentru angajare ilegală;

f) beneficiarul solicitant se află în procedură de lichidare sau nu desfășoară activitate economică reală;

g) beneficiarul solicitanta fost înființată sau funcționează pentru a facilita intrarea străinilor în țară.

h) au fost depășite contingentele de admisie.

**Subsecțiunea a 3-a**

**Lucrător sezonier**

**Articolul 41.** Condițiile privind acordarea/prelungirea dreptului de ședere temporară lucrătorului sezonier

(1)Se acordă drept de ședere temporară în calitate de lucrător sezonier, în cazul în care:

a) sunt respectate condițiile de solicitare a dreptului de ședere prevăzute la art. 32.

b) sunt întrunite prevederile art. 9 alin. (1) lit. a) – i);

c) se prezintă, conform formularului stabilit, actul ce confirmă înregistrarea locului de muncă la Agenția Națională pentru Ocuparea Forței de Muncă;

d) se prezintă declaraţia referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea acestuia a devenit ilegală;

e) străinul își exprimă consimțămîntul privind prelucrarea datelor cu caracter personal;

(2) Prin derogare de la prevederile art. 32 alin. (3), cererea se depune de către beneficiarul solicitant doar atunci cînd străinul se află în afara teritoriului Republicii Moldova.

(3)Dreptul de ședere în scop de muncă sezonieră se prelungește doar în cazul în care lucrătorul sezonier își prelungește contractul individual de muncă cu același angajator, cu respectarea condițiilor alin. (1).

(4) În vederea acordării/prelungirii dreptului de ședere lucrătorului sezonier nu se percepe taxa de stat.

(5) Contingentele de admisie pentru lucrătorii sezonieri se stabilesc de Guvern sau acorduri bilaterale.

**Articolul 42.** Termenul de acordare/prelungire a dreptului de ședere lucrătorului sezonier

Perioada de acordarea/prelungirea dreptului de ședere în scop de muncă sezonieră nu poate depăși durata de 9 luni, calculată cumulativ, în orice interval de 12 luni.

**Articolul 43.** Motive de refuz a dreptului de ședere lucrătorului sezonier

Se refuză acordarea/prelungirea dreptului de ședere lucrătorului sezonier, în următoarele cazuri:

a) dacă nu sunt întrunite condițiile prevăzute la art. 41 alin. (1) – (3);

b) dacă documentele prezentate au fost obținute prin fraudă, sunt falsificate sau conțin informații eronate;

c) beneficiarul solicitant a fost înființat sau funcționează pentru a facilita intrarea străinilor în țară;

d) beneficiarul solicitant a fost sancționată în conformitate cu legislația națională pentru munca nedeclarată sau pentru angajare ilegală;

e) beneficiarul solicitant nu și-a îndeplinit obligațiile legale privind securitatea și sănătatea în muncă sau obligațiile contractuale;

f) beneficiarul solicitant se află în procedură de lichidare sau nu desfășoară activitate economică reală.

g) au fost depășite contingentele de admisie.

**Subsecțiunea a 4-a**

**Lucrător înalt calificat**

**Articolul 44.** Condițiile privind acordarea/prelungirea dreptului de ședere temporară lucrătorului înalt calificat

(1) Se acordă drept de ședere temporară pentru lucrătorul înat calificat, în cazul în care:

1) sunt respectate condițiile se solicitare a dreptului de ședere prevăzute la art. 32.

2) sunt întrunite prevederile art. 9 alin. (1) lit. a) – i);

3) se prezintă contract de muncă valabil pentru o perioadă de cel puțin 6 luni, cu un salariu lunar nu mai mic decât un salariu mediu lunar pe economie prognozat pentru anul de gestiune;

4) documente care atestă studiile superioare de licență sau master relevante pentru activitatea în care urmează să fie desfășurată, în cazul profesiilor nereglementate;

5) documente care atestă îndeplinirea tuturor condițiilor precizate în contractul de muncă, în cazul profesiilor reglementate;

6) să prezinte declaraţie referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea acestuia a devenit ilegală;

7) străinul își exprimă consimțământul privind prelucrarea datelor cu caracter personal;

8) este achitată taxa de stat;

(2) Documente prevăzute la alin. (1) pct. 4) și 5) se stabilesc de Guvern.

**Articolul 45.** Termenul de acordare/prelungire a dreptului de ședere lucrătorului înalt calificat

Dreptul de ședere temporară pentru lucrătorul înalt calificat se acordă/prelungește pentru întreaga valabilitate a contractului individual de muncă, plus 3 luni, dar care nu depășește perioada cumulativă de 4 ani.

**Articolul 46.** Motive de refuz a dreptului de ședere temporară lucrătorului înalt calificat

Se refuză acordarea/prelungirea dreptului de ședere în calitate de lucrător înalt calificat, în următoarele cazuri:

a) dacă nu sunt întrunite condițiile prevăzute la art. 44 alin. (1);

b) dacă documentele prezentate au fost obținute prin fraudă, sunt falsificate sau conțin informații eronate;

c) beneficiarul solicitant a fost înființat sau funcționează pentru a facilita intrarea străinilor în țară;

d) beneficiarul solicitant a fost sancționat în conformitate cu legislația pentru munca nedeclarată sau pentru angajare ilegală;

e) beneficiarul solicitant nu și-a îndeplinit obligațiile legale privind securitatea și sănătatea în muncă sau obligațiile contractuale;

f) beneficiarul solicitant se află în procedură de lichidare sau nu desfășoară activitate economică reală;

**Subsecțiunea a 5-a**

**Studii**

**Articolul 47.** Condițiile privind acordarea/prelungirea dreptului de ședere temporară pentru studii

(1) Se acordă drept de ședere temporară pentru studii în cazul în care:

a) sunt respectate condițiile de solicitare a dreptului de ședere prevăzute la art. 32;

b) sunt întrunite condițiile de admisie prevăzute la art. 9 alin. (1) lit. a) – j);

c) se prezintă dovada înmatriculării la studii în învățămînt secundar, învățămînt profesional tehnic secundar, în învățămînt superior sau postuniversitar și rezidențiat;

d) se prezintă demersul instituției de învățământ de stat sau private acreditate;

e) se prezintă declaraţia referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea străinului a devenit ilegală;

f) străinul își exprimă consimțămîntul privind prelucrarea datelor cu caracter personal;

g) este achitată taxa de stat.

(2) Străinilor admiși la studii în instituțiile de învățămînt din Republica Moldova și care beneficiază de bursă acordată din bugetul de stat, li se acordă și, respectiv, li se prelungește dreptul de ședere, în condițiile prevăzute la alin. (1), fără obligativitatea prezentării dovezii mijloacelor de întreținere.

**Articolul 48.** Termenul de acordare/prelungire a dreptului de ședere pentru studii

Dreptul de ședere temporară pentru studii se acordă pentru întreaga perioadă de studii.

**Articolul 49.** Motive de refuz a dreptului de ședere pentru studii

Se refuză acordarea/prelungirea dreptului de ședere pentru studii, în cazul în care nu sunt întrunite condițiile prevăzute la art. 47 alin. (1).

**Subsecțiunea a 6-a**

**Schimb de elevi sau proiecte educaționale**

**Articolul 50.** Condițiile privind acordarea dreptului de ședere temporară pentru programe de schimb de elevi sau proiecte educaționale

(1) Se acordă drept de ședere temporară pentru programe de schimb de elevi sau proiecte educaționale în cazul în care:

a) sunt respectate condițiile de solicitare a dreptului de ședere prevăzute la art. 32;

b) sunt întrunite condițiile de admisie prevăzute la art. 9 alin. (1) lit. a) – i);

c) străinul are vârsta cuprinsă între 12 – 18 ani;

d) se prezintă dovada că elevul este acceptat la instituția de învățămînt publică sa privata, parte a sistemului educațional național;

e) se prezintă dovada că elevul participă la un program recunoscut, de autoritatea competentă din domeniul educației, de schimb de elevi sau proiect educațional derulat de o instituție de învățământ publică sau privată, parte a sistemului educațional;

f) se prezintă angajamentul de cazare a elevului, pentru întreaga perioadă de ședere planificată, la o familie sau într-un spațiu de cazare organizat de instituția de învățămînt;

g) se prezintă declaraţia referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea străinului a devenit ilegală;

h) reprezentantul legal al copilului exprimă consimțămîntul privind prelucrarea datelor cu caracter personal.

(2) În vederea acordării dreptului de ședere temporară pentru programe de schimb de elevi sau proiecte educaționale nu se percepe taxa de stat.

(3) Contingentele de admisie pentru programe de schimb de elevi sau proiectele educaționale se stabilesc de Guvern sau acorduri bilaterale.

(4) Dreptul de ședere temporară pentru programe de schimb de elevi sau proiectele educaționale nu se prelungește.

**Articolul 51.** Termenul de acordarea dreptului de ședere temporară pentru programe de schimb de elevi sau proiecte educaționale

Dreptul de ședere temporară se acordă pe durata programului de schimb de elevi sau a proiectului educațional, care nu poate depăși perioada de 1 an.

**Articolul 52.** Motive de refuz a dreptului de ședere temporară pentru programe de schimb de elevi sau proiecte educaționale

Se refuză acordarea dreptului de ședere pentru programe de schimb de elevi sau proiecte educaționale în cazul în care.

a) nu sunt întrunite condițiile prevăzute la art. 50 alin. (1);

b) au fost depășite contingentele de admisie.

**Subsecțiunea a 7-a**

**Activități de cercetare**

**Articolul 53.** Condițiile privind acordarea/prelungirea dreptului de ședere temporară pentru activități de cercetare, inovare și transfer tehnologic

(1) Se acordă drept de ședere temporară pentru activitață de cercetare, inovare și transfer tehnologic în cazul în care:

a) sunt respectate condițiile de solicitare a dreptului de ședere prevăzute la art. 32;

b) sunt întrunite condițiile de admisie prevăzute la art. 9 alin. (1) lit. a) – j);

c) se prezintă avizul Agenției Naționale pentru Cercetare și Dezvoltare;

d) se prezintă acordul de găzduire al organizației din domeniul cercetării și inovării înființate pe teritoriul Republicii Moldova;

e) se prezintă declarație referitor la obligația de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea străinului a devenit ilegală.

f) străinul își exprimă consimțămîntul privind prelucrarea datelor cu caracter personal;

g) este achitată taxa de stat.

(2) Procedura de aprobare și de eliberare a avizului menționat la alin. (1) lit. c) se stabilește de Guvern.

(3) Forma, conținutul și elementele acordului de găzduire se aprobă prin ordinul Ministerului Educației și Cercetării.

**Articolul 54.** Termenul de acordarea/prelungirea dreptului de ședere temporară pentru activități de cercetare, inovare și transfer tehnologic

Dreptul de ședere temporară se acordă și se prelungește pentru întreaga durată a activității de cercetare, inovare și transfer tehnologic.

**Articolul 55.** Motive de refuz a dreptului de ședere temporară pentru activități de cercetare, inovare și transfer tehnologic

Se refuză acordarea/prelungirea dreptului de ședere pentru activități de cercetare, inovare și transfer tehnologic în următoarele cazuri:

a) dacă nu sunt întrunite condițiile prevăzute la art. 53 alin. (1);

b) dacă documentele prezentate au fost obținute prin fraudă, sunt falsificate sau conțin informații eronate;

c) dacă organizația de cercetare nu și-a îndeplinit obligațiile acordului de găzduire.

**Subsecțiunea a 8-a**

**Activități religioase**

**Articolul 56.** Condițiile privind acordarea/prelungirea dreptului de ședere temporară pentru activități religioase

(1) Se acordă drept de ședere temporară pentru activități religioase în cazul în care:

1) sunt respectate condițiile de solicitare a dreptului de ședere prevăzute la art. 32;

2) sunt întrunite condițiile de admisie prevăzute la art. 9 alin. (1) lit. a) – j);

3) se prezintă avizul eliberat de Ministerul Justiției;

4) se prezintă avizul Serviciului de Informații și Securitate;

5) se prezintă dovada înregistrării cultului religios în Registrul culterol religioase;

6) se prezintă dovada calității de reprezentant al unei organizații religioase legal înființate pe teritoriul Republicii Moldova;

7) se prezintă dovada contractului de colaborare, care include cel puțin următoarele elemente:

a) părțile contractului;

b) durata contractului;

c) genul de activitate desfășurat.

8) se prezintă declaraţie referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea străinului a devenit ilegală.

9) străinul își exprimă consimțămîntul privind prelucrarea datelor cu caracter personal;

10) este achitată taxa de stat.

(2) Procedura de aprobare și de eliberare a avizului menționat la alin. (1) pct. 3) se stabilește prin ordinul Ministerului Justiției.

(3) Procedura de aprobare și de eliberare a avizului menționat la alin. (1) pct. 4) se stabilește prin ordinul Serviciului de Informații și Securitate.

**Articolul 57.** Termenul de acordarea/prelungirea dreptului de ședere temporară pentru activități religioase

(1) Dreptul de ședere temporară pentru activități religioase se acordă/prelungește pentru o perioadă de 1 an.

(2) Dreptul de ședere temporară pentru activități religioase nu poate depași perioada cumulativă de 5 ani.

**Articolul 58.** Motive de refuz a dreptului de ședere temporară pentru activități religioase

Se refuză acordarea dreptului de ședere pentru activități religioase în următoarele cazuri:

a) dacă nu sunt întrunite condițiile prevăzute la art. 56 alin. (1);

b) dacă documentele prezentate au fost obținute prin fraudă, sunt falsificate sau conțin informații eronate;

c) dacă activitatea cultelor religioase şi a părţilor lor componente este suspendată sau și-au încetat activitatea.

**Subsecțiunea a 9-a**

**Activități de voluntariat**

**Articolul 59.** Condițiile privind acordarea/prelungirea dreptului de ședere temporară pentru activități de voluntariat

(1) Se acordă drept de ședere temporară pentru activități de voluntariat în cazul în care:

1) sunt respectate condițiile de solicitare a dreptului de ședere prevăzute la art. 32;

2) sunt întrunite condițiile de admisie prevăzute la art. 9 alin. (1) lit. a) – j);

3) străinul are vârsta cuprinsă între 18 – 35 de ani;

 4) avizul emis de Ministerul Educației și Cercetării;

5) se prezintă dovada înregistrării instituției de voluntariat în Registrul societăților necomerciale;

 6) contractul de voluntariat, încheiat între străin și instituția de voluntariat, care să includă cel puțin următoarele elemente:

 a) descrierea programului de sevicii de voluntariat;

 b) durata serviciului de voluntariat;

 c) orarul activității de voluntariat;

d) resursele disponibile ale străinului pentru a-și acoperi cheltuielele de întreținere și de cazare, precum și o sumă minimă de bani pentru întreținere, ca bani de buzunar pe întreaga durată a șederii;

e) formarea profesională la care participă străinul, care să-l ajute să-și îndeplinească serviciul de voluntariat;

7) dovada cazării pentru întreaga durată a șederii de către instituția de voluntariat;

8) dovada că a primit sau va primi cursuri de bază de învățare a limbii pentru a acumula cunoștințe necesare pe care le implică voluntariatul;

9) se prezintă declaraţie referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea străinului a devenit ilegală.

10) străinul își exprimă consimțământul privind prelucrarea datelor cu caracter personal;

11) este achitată taxa de stat;

(2) Procedura de aprobare și de eliberare a avizului menționat la alin. (1) pct. 4) se stabilește prin ordinul Ministerului Educației și Cercetării.

**Articolul 60.** Durata acordării/prelungirii dreptului de ședere pentru activități de voluntariat

Dreptul de ședere în scop de voluntariat se acordă pentru o perioadă de până la 2 ani, cu posibilitatea de prelungire o singură dată, fără a depăși cumulativ perioada de 4 ani.

**Articolul 61.** Motive de refuz a dreptului de ședere în scop de voluntariat

Se refuză acordarea sau prelungirea dreptului de ședere în scop de voluntariat în următoarele cazuri:

a) nu sunt întrunite condițiile prevăzute la art. 59 alin. (1);

b) documentele prezentate au fost obținute prin fraudă, sunt falsificate sau conțin informații eronate;

c) instituția de voluntariat a fost înființată sau funcționează pentru a facilita intrarea sau șederea străinilor în țară;

d) instituția de volutariat a fost sancționată în conformitate cu legislația pentru munca nedeclarată sau este folosită ca pretext pentru a desfășura muncă nedeclarată;

e) există suspiciune rezonabilă că instituția de voluntariat facilitează migrația ilegală.

**Subsecțiunea a 10-a**

**Participant la program ,,Au pair”**

**Articolul 62.** Condițiile privind acordarea/prelungirea dreptului de ședere pentru participant la program ,,Au pair”

(1) Se acordă drept de ședere temporară pentru participant la program ,,Au pair” în cazul în care:

1) sunt respectate condițiile de solicitare a dreptului de ședere prevăzute la art. 32;

2) sunt întrunite condițiile de admisie prevăzute la art. 9 alin. (1) lit. a) – i);

3) străinul are vârsta cuprinsă între 18 – 26 de ani;

4) se prezintă un acord în formă scrisă, încheiat între străin și familia gazdă, care include cel puțin următoarele elemente:

a) drepturile și obligațiile participantului la program ,,Au pair”;

b) cuantumul banilor de buzunar acordați lunar;

c) obligația de înscriere cu asigurarea participării la cursuri de limbă română;

d) numărul maxim de ore săptămânale alocate treburilor casnice care nu depășesc cumulativ 25 de ore;

5) familia gazdă își asumă responsabilitatea pe întreaga durată a șederii planificate pentru:

a) cheltuielile de întreținere și cazare ale lucrătorului ,,Au pair”;

b) riscurile de accidente și alte situații de urgență;

6) lucrătorul au pair dispune de cel puțin o zi liberă pe săptămână, fără obligații față de familia gazdă;

7) caracteristica familiei gazdă, eliberată de către organul de poliție teritorial, care reflectă aspecte privind comportamentul social al membrilor familiei, condițiile de locuit, precum și disponibilitatea și capacitatea acesteia de a găzdui un străin pe teritoriul Republicii Moldova.

8) dovada că membrii familiei gazdă nu suferă de boli transmisibile periculoase sau afecțiuni mintale grave, eliberate de instituțiile medico-sanitare publice și private.

9) se prezintă declaraţie referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea străinului a devenit ilegală;

10) străinul își exprimă consimțământul privind prelucrarea datelor cu caracter personal;

11) este achitată taxa de stat.

(2) În sensul aplicării alin. (1) pct. 4) lit. b), suma lunară acordată lucrătorului ,,Au pair”ca bani de buzunar, nu poate fi mai mică de 50% din salariu minim lunar prognozat pentru anul de gestiune.

(3) În sensul aplicării alin. (1) pct. 7), familia gazdă trebuie să aibă caziere juridice curate și să nu fie vulnerabilă din punct de vedere economico-social.

**Articolul 63.** Durata acordării/prelungirii dreptului de ședere pentru muncă ,,Au pair”

Dreptul de ședere pentru muncă au pair se acordă pentru o perioadă de până la 1 an, cu posibilitatea de prelungire o singură dată, fără a depăși perioada cumulativă de 2 ani.

**Articolul 64.** Motive de refuz a dreptului de ședere pentru muncă au pair

Se refuză acordarea sau prelungirea dreptului de ședere pentru muncă au pair în următoarele cazuri:

a) nu sunt întrunite condițiile prevăzute la art. 62 alin. (1);

b) documentele prezentate au fost obținute prin fraudă, sunt falsificate sau conțin informații eronate;

c) există suspiciune rezonabilă că acordul au pair este considerat fictiv sau ascunde un raport de muncă nedeclarat;

d) există suspiciune rezonabilă că familia gazdă facilitează intrarea sau șederea străinilor în țară;

e) există suspiciune rezonabilă că familia gazdă facilitează migrația ilegală.

**Subsecțiunea a 11-a**

**Stagiar profesional**

**Articolul 65.** Condițiile privind acordarea dreptului de ședere pentru stagiu profesional

(1) Se acordă drept de ședere temporară pentru stagiu profesional în cazul în care:

1) sunt respectate condițiile de solicitare a dreptului de ședere prevăzute la art. 32;

2) sunt întrunite condițiile de admisie prevăzute la art. 9 alin. (1) lit. a) – j);

3) se prezintă un contract de stagiu încheiat cu beneficiarul solicitant stabilit pe teritoriul Republicii Moldova, care să includă cel puțin următoarele elemente:

a) obiectivele formării;

b) durata activității de stagiu profesional;

c) condițiile de supraveghere și responsabilitățile părților;

4) dovada că străinul a finalizat un program de învățământ superior în termen de maximum doi ani anterior depunerii cererii;

5) prezintă un plan de stagiu care justifică caracterul neremunerat al activității;

6) se prezintă declaraţie referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea străinului a devenit ilegală;

7) străinul își exprimă consimțămîntul privind prelucrarea datelor cu caracter personal;

8) este achitată taxa de stat.

(2) Dreptul de ședere pentru stagiu profesional nu se prelungește.

**Articolul 66.** Durata acordării dreptului de ședere pentru stagiu profesional

Dreptul de ședere pentru stagiu profesional nu poate depăși perioada de 1 an.

**Articolul 67.** Motive de refuz a dreptului de ședere pentru stagiu profesional

Se refuză acordarea dreptului de ședere pentru stagiu profesional în următoarele cazuri:

a) nu sunt întrunite condițiile prevăzute la art. 65 alin. (1);

b) documentele prezentate au fost obținute prin fraudă, sunt falsificate sau conțin informații eronate;

c) beneficiarul solicitant nu și-a îndeplinit obligațiile legale privind securitatea și sănătatea în muncă sau obligațiile contractuale;

d) beneficiarul solicitant a fost sancționat în conformitate cu legislația națională pentru munca nedeclarată sau pentru angajare ilegală;

e) beneficiarul solicitant se află în procedură de lichidare sau nu desfășoară activitate economică reală;

f) există suspiciune rezonabilă că beneficiarul solicitant facilitează migrația ilegală.

**Subsecțiunea a 12-a**

**Activități sportive**

**Articolul 68.** Condițiile privind acordarea/prelungirea dreptului de ședere temporară pentru activități sportive

(1) Se acordă drept de ședere temporară pentru activități sportive în cazul în care:

1) sunt respectate condițiile de solicitare a dreptului de ședere prevăzute la art. 32;

2) sunt întrunite condițiile de admisie prevăzute la art. 9 alin. (1) lit. a) – i);

3) se prezintă avizul eliberat de Federația Sportivă Națională competentă, recunoscută oficial pentru disciplina respectivă;

4) se prezintă dovada că persoana juridică este înregistrată în conformitate cu legislația națională, indiferent de forma sa de organizare ca societate comercială, asociație obștească sau altă entitate recunoscută oficial, care confirmă activitatea ce urmează a fi desfășurată;

5) se prezintă dovada contractului individual de muncă, care include cel puțin următoarele elemente:

a) părțile contractului;

b) perioada de valabilitate a contractului;

c) genul de activitate desfășurat;

d) remunerația.

6) se prezintă declaraţie referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea străinului a devenit ilegală;

7) străinul își exprimă consimțământul privind prelucrarea datelor cu caracter personal;

8) este achitată taxa de stat;

(2) Procedura de aprobare și de eliberare a avizului menționat la alin. (1) pct. 3) se stabilește prin ordinul Federației Sportive Naționale competente.

**Articolul 69.** Termenul de acordarea/prelungirea dreptului de ședere temporară pentru activități sportive

Dreptul de ședere pentru activități sportive se acordă/prelungește pe durata contractului individual de muncă, care nu poate depăși termenul de 1 an.

**Articolul 70.** Motive de refuz a dreptului de ședere temporară pentru activități sportive

Se refuză acordarea dreptului de ședere pentru activități sportive în următoarele cazuri:

a) dacă nu sunt întrunite condițiile prevăzute la art. 68 alin. (1);

b) dacă documentele prezentate au fost obținute prin fraudă, sunt falsificate sau conțin informații eronate;

c) dacă beneficiarul solicitant nu și-a îndeplinit obligațiile legale privind securitatea și sănătatea în muncă sau obligațiile contractuale.

d) dacă beneficiarul solicitant este înființat sau funcționează pentru a facilita intrarea străinilor în țară;

e) există suspiciune rezonabilă că beneficiarul solicitant facilitează migrația ilegală.

**Subsecțiunea a 13-a**

**Activități culturale**

**Articolul 71.** Condițiile privind acordarea/prelungirea dreptului de ședere temporară pentru activități culturale

(1) Se acordă drept de ședere temporară pentru activități culturale în cazul în care:

1) sunt respectate condițiile de solicitare a dreptului de ședere prevăzute la art. 32;

2) sunt întrunite condițiile de admisie prevăzute la art. 9 alin. (1) lit. a) – j);

3) se prezintă avizul eliberat de Ministerul Culturii, în funcție de domeniul de acitivitate culturală;

4) se prezintă dovada eliberată de organizația publică în domeniul culturii, care confirmă activitatea ce urmează a fi desfășurată;

5) se prezintă declaraţie referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea străinului a devenit ilegală.

6) străinul își exprimă consimțământul privind prelucrarea datelor cu caracter personal;

7) este achitată taxa de stat;

(2) Procedura de aprobare și de eliberare a avizului menționat la alin. (1) pct. 3) se stabilește prin ordinul Ministerului Culturii.

**Articolul 72.** Termenul de acordarea/prelungirea dreptului de ședere temporară pentru activități culturale

(1) Dreptul de ședere pentru activități culturale se acordă/prelungește pentru o perioadă de pînă la 1 an.

(2) La expirarea termenului de ședere temporară acordat sau prelungit, străinul este obligat să părăsească teritoriul Republicii Moldova, cu excepția cazului în care obține drept de ședere în alte scopuri prevăzute de prezenta lege.

**Articolul 73.** Motive de refuz a dreptului de ședere temporară pentru activități culturale

Se refuză acordarea dreptului de ședere pentru activități culturale în următoarele cazuri:

a) dacă nu sunt întrunite condițiile prevăzute la art. 71 alin. (1);

b) dacă documentele prezentate au fost obținute prin fraudă, sunt falsificate sau conțin informații eronate;

c) dacă organizația publică în domeniul culturii este înființată sau funcționează pentru a facilita intrarea străinilor în țară;

d) există suspiciune rezonabilă că organizația publică în domeniul culturii facilitează migrația ilegală.

**Subsecțiunea a 14-a**

**Tratament medical de lungă durată, balneosanatorial sau de recuperare**

**Articolul 74.** Condițiile privind acordarea/prelungirea dreptului de ședere temporară pentru tratament de lungă durată, balneosanatorial sau de recuperare

(1) Se acordă drept de ședere temporară pentru tratament de lungă durată, balneosanatorial sau de recuperare în cazul în care:

a) sunt respectate condițiile de solicitare a dreptului de ședere prevăzute la art. 32;

b) sunt întrunite condițiile de admisie prevăzute la art. 9 alin. (1) lit. a) – j);

c) se prezintă dovada că străinul urmează o cură de tratament într-o instituţie medico-sanitară publică, departamentală sau privată acreditată, în care să fie precizat diagnosticul şi durata minimă necesară a tratamentului;

d) se prezintă declaraţie referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea străinului a devenit ilegală;

e) străinul își exprimă consimțământul privind prelucrarea datelor cu caracter personal;

f) este achitată taxa de stat.

**Articolul 75.** Termenul de acordarea/prelungirea dreptului de ședere temporară pentru tratament de lungă durată, balneosanatorial sau de recuperare

(1) Dreptul de ședere pentru tratament de lungă durată, balneosanatorial sau de recuperare se acordă/prelungește pe durata tratamentului.

(2) Termenul dreptului de ședere pentru tratament de lungă durată, balneosanatorial sau de recuperare nu poate depăși durata de 2 ani calculată cumulativ.

**Articolul 76.** Motive de refuz a dreptului de ședere temporară pentru tratament de lungă durată, balneosanatorial sau de recuperare

Se refuză acordarea dreptului de ședere pentru activități culturale în următoarele cazuri:

a) dacă nu sunt întrunite condițiile prevăzute la art. 74 alin. (1);

b) dacă documentele prezentate au fost obținute prin fraudă, sunt falsificate sau conțin informații eronate;

c) dacă instituția medico-sanitară privată este înființată sau funcționează pentru a facilita intrarea sau șederea străinilor în țară;

d) există suspiciune rezonabilă că instituția medico-sanitară privată facilitează migrația ilegală.

**Subsecțiunea a 15-a**

 **Nomazi digitali**

**Articolul 77.** Condițiile privind acordarea/prelungirea dreptului de ședere temporară pentru nomazi digitali

(1) Se acordă drept de ședere temporară pentru nomazi digitali în cazul în care:

a) sunt respectate condițiile de solicitare a dreptului de ședere prevăzute la art. 32;

b) sunt întrunite condițiile de admisie prevăzute la art. 9 alin. (1) lit. a) – j);

c) se prezintă dovada veniturilor lunare obținute din activitatea desfășurată, în cuantum de cel puțin 18 salarii medii lunare prognozate pentru anul de gestiune, ale ultimelor 6 luni anterioare depunerii cererii;

d) se prezintă documentul autorității statului de înregistrare a angajatorului străin, eliberat în ultimele 3 luni, care confirmă că persoana juridică nu se află în procedură de insolvabilitate sau lichidare;

e) se prezintă contractul de muncă, î**n cazul desfășurării activității în baza unui contract de muncă/prestări servicii;**

**f) se prezintă documentul care atestă** statutul de asociat, în cazul în care solicitantul are calitatea de asociat într-o persoană juridică străină;

g) se prezintă angajamentul străinului de a desfășura activitatea de muncă sau economică exclusiv la distanță, pe întreaga durata de valabilitate a dreptului de ședere solicitat;

h) se prezintă declaraţie referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea străinului a devenit ilegală;

i) străinul își exprimă consimțământul privind prelucrarea datelor cu caracter personal;

j) este achitată taxa de stat.

(2) În sensul aplicării alin.(1) lit. c), veniturile obținute de solicitant se confirmă prin:

a) contract individual de muncă sau contract de prestări servicii încheiat cu o persoană juridică înregistrată în afara teritoriului Republicii Moldova;

b) activități desfășurate prin intermediul unei persoane juridice în care solicitantul deține calitatea de asociat și care este înregistrată în afara teritoriului Republicii Moldova;

**Articolul 78.** Termenul de acordarea/prelungirea dreptului de ședere temporară pentru nomazi digitali

Dreptul de ședere pentru nomazi digitali se acordă/prelungește pe o perioadă de 2 ani.

**Articolul 79.** Motive de refuz a dreptului de ședere temporară pentru nomazi digitali

Se refuză acordarea dreptului de ședere pentru nomazi digitali în următoarele cazuri:

a) dacă nu sunt întrunite condițiile prevăzute la art. 77 alin. (1);

b) dacă documentele prezentate sunt falsificate, au fost obținute prin fraudă sau conțin informații eronate;

c) dacă persoana juridică străină cu care solicitantul are relații contractuale sau al cărei asociat este, se află în insolvabilitate, lichidare sau nu desfășoară activitate economică reală.

**Subsecțiunea a 16-a**

**Mobilitatea economică**

**Articolul 80.** Condiții facilitare privind acordarea/prelungirea dreptului de ședere temporară pentru mobilitate economică

(1) Se acordă drept de ședere temporară pentru mobilitate economică în cazul în care:

a) sunt respectate condițiile de solicitare a dreptului de ședere prevăzute la art. 32;

b) sunt întrunite condițiile de admisie prevăzute la art. 9 alin. (1) lit. a) – j);

c) se prezintă declaraţie referitor la obligaţia de a suporta cheltuielile legate de eventuala îndepărtare a străinului de pe teritoriul Republicii Moldova, în cazul în care șederea străinului a devenit ilegală;

d) solicitantul își exprimă acordul privind prelucrarea datelor cu caracter personal;

e) este achitată taxa de stat.

(3) Lista statelor partenere strategice ale Republica Moldova, ai căror străini beneficiază de condiții facilitare în scop de mobilitate economică, se stabilește de Guvern.

(4) Hotărârea de Guvern prevăzută la alin. (3) se adoptă în baza unei analize de impact asupra imigrației, pieței muncii și economiei, realizată de autoritățile competente.

**Articolul 81.** Termenul de acordarea/prelungirea dreptului de ședere temporară pentru mobilitate economică

Dreptul de ședere pentru mobilitate economică se acordă/prelungește pe o perioadă de 4 ani.

**Articolul 82.** Motive de refuz a dreptului de ședere temporară pentru mobilitate economică

Se refuză acordarea/prelungirea dreptului de ședere pentru mobilitate economică în următoarele cazuri:

a) dacă nu sunt întrunite condițiile prevăzute la art. 80 alin. (1);

b) dacă documentele prezentate au fost obținute prin fraudă, sunt falsificate sau conțin informații eronate;

c) dacă străinul a devenit dependent de sistemul public de asistență sau sănătate;

**Subsecțiunea a 17-a**

**Persoane cu funcții de conducere**

**Articolul 83.** Condițiile privind acordarea/prelungirea dreptului de ședere temporară pentru persoanele cu funcții de conducere

(1) Se acordă drept de ședere temporară pentru persoanele cu funcții de conducere în cazul în care:

a) sunt respectate condițiile de solicitare a dreptului de ședere prevăzute la art. 32;

b) sunt întrunite condițiile de admisie prevăzute la art. 9 alin. (1) lit. a) – i);

c) face dovada privind deținerea titlului de rezident al parcului tehnologiei informaționale, în cazul activității în domeniul IT;

d) face dovada că persoana deține funcții de conducere, în cazul activităților comerciale sau necomerciale;

e) face avizul Instituției Publice Agenția de Investiții, în cazul activităților investiționale;

f) se prezintă declaraţie referitor la obligaţia de a suporta cheltuielile legate de eventuala îndepărtare a acestuia de pe teritoriul Republicii Moldova, în cazul în care șederea străinului a devenit ilegală;

g) străinul își exprimă consimțământul privind prelucrarea datelor cu caracter personal;

h) este achitată taxa de stat.

(2) Procedura de emitere a avizului prevăzut la alin.(1) lit. e) se aprobă prin ordinul Instituției Publice Agenția de Investiții.

**Articolul 84.** Termenul de acordarea/prelungirea dreptului de ședere temporară pentru persoane cu funcții de conducere

Dreptul de ședere pentru persoane cu funcții de conducere se acordă/prelungește pentru următoarele perioade:

a) 5 ani pentru desfășurarea unei activități în cadrul persoanelor juridice rezidente ale parcului pentru tehnologia informației;

b) pînă la 8 ani pentru desfășurarea unei activități investiționale, în baza avizului Instituției Publice Agenția de Investiții;

c) pînă la 1 an pentru desfășurarea unei activități comerciale sau necomerciale.

**Articolul 85.** Motive de refuz a dreptului de ședere temporară pentru persoane cu funcții de conducere

Se refuză acordarea/prelungirea dreptului de ședere pentru persoane cu funcții de conducere în următoarele cazuri:

a) dacă nu sunt întrunite condițiile prevăzute la art. 83;

b) dacă documentele prezentate sunt falsificate, au fost obținute prin fraudă sau conțin informații eronate;

c) dacă beneficiarul solicitant a fost înființată sau funcționează pentru a facilita intrarea sau șederea străinilor în țară;

d) există suspiciune rezonabilă că beneficiarul solicitant facilitează migrația ilegală.

e) beneficiarul solicitant a fost sancționat în conformitate cu legislația națională pentru munca nedeclarată sau pentru angajare ilegală;

f) beneficiarul solicitant nu și-a îndeplinit obligațiile legale privind securitatea și sănătatea în muncă sau obligațiile contractuale;

g) beneficiarul solicitant se află în procedură de insolvabilitate, lichidare sau nu desfășoară activitate economică reală;

h) beneficiarul solicitant și-a încetat activitatea în mod voluntar sau forțat.

**Subsecțiunea a 18-a**

**Proiecte de asistență externă**

**Articolul 86.** Condiții privind acordarea/prelungirea dreptului de ședere temporară pentru străinii angajați în cadrul proiectelor de asistență externă

(1) Se acordă/prelungește drept de ședere temporară pentru străinii angajați în cadrul proiectelor de asistență externă în cazul în care:

a) sunt respectate condițiile de solicitare a dreptului de ședere prevăzute la art. 32;

b) sunt întrunite condițiile de admisie prevăzute la art. 9 alin. (1) lit. a) – j);

c) se prezintă demersul implementatorului de proiect sau al autorităţii administraţiei publice/instituţiei/organizaţiei beneficiare;

d) se prezintă declaraţie referitor la obligaţia de a suporta cheltuielile legate de eventuala îndepărtare a acestuia de pe teritoriul Republicii Moldova, în cazul în care șederea străinului a devenit ilegală;

e) angajatul își exprimă consimțămîntul privind prelucrarea datelor cu caracter personal;

1. este achitată taxa de stat.

**Articolul 87.** Termenul de acordarea/prelungirea dreptului de ședere temporară pentru străinii angajați în cadrul proiectelor de asistență externă

Dreptul de ședere temporară pentru străinii angajaţi în proiecte de asistenţă externă se acordă/prelungește pentru întreaga durată de implementare a proiectului.

**Articolul 88.** Motive de refuz a dreptului de ședere temporară pentru străinii angajați în cadrul proiectelor de asistență externă

Se refuză acordarea/prelungirea dreptului de ședere pentru străinii angajați în cadrul proiectelor de asistență externă în următoarele cazuri:

a) dacă nu sunt întrunite condițiile prevăzute la art. 86;

b) dacă documentele prezentate sunt falsificate, au fost obținute prin fraudă sau conțin informații eronate;

c) dacă beneficiarul solicitant a fost înființată sau funcționează pentru a facilita intrarea sau șederea străinilor în țară.

 **Subsecțiunea a 19-a**

**Reîntregire cu membru de familie**

**Articolul 89.** Condiții privind acordarea/prelungirea dreptului de ședere temporară pentru reîntregire cu membru de familie

(1) Se acordă/prelungește drept de ședere temporară pentru reîntregire cu membru de familie în cazul în care:

a) sunt respectate condițiile de solicitare a dreptului de ședere prevăzute la art. 32;

b) sunt întrunite condițiile de admisie prevăzute la art. 9 alin. (1) lit. a) – j);

c) se depune o cerere a susținătorului reîntregii, aflat pe teritoriul Republicii Moldova;;

d) se prezintă dovada ce confirmă existenţa căsătoriei sau, după caz, a legăturii de rudenie;

e) se prezintă cartea de identitate, în cazul în care susținătorul reîntregirii este cetățean al Republicii Moldova;

f) se prezintă cartea de rezidență valabilă de cel puțin 1 an, în cazul în care susținătorul reîntregirii este străin;

g) se prezintă declaraţie referitor la obligaţia străinului de a suporta cheltuielile legate de eventuala îndepărtare a acestuia de pe teritoriul Republicii Moldova, în cazul în care șederea străinului a devenit ilegală;

h) străinul își exprimă consimțămîntul privind prelucrarea datelor cu caracter personal;

i) este achitată taxa de stat.

(2) În cazul în care susținătorul pentru reîntregire cu membru de familie este cetățean al Republicii Moldova, străinul este exceptat să întrunească condițiile prevăzute de art. 9 alin. (1) lit. h) și i).

(3) Prevederile prezentului articol nu se aplică atunci când susținătorul reîntregirii este documentat în următoarele scopuri:

a) activitate de muncă sezonieră;

b) studii;

c) program de schimb de elevi;

d) activitate de voluntariat;

e) activitate religioasă;

f) tratament medical de lungă durată, balneosanatorial sau de recuperare;

g) victima traficului de ființe umane;

h) victima violenței în familie;

j) stagiu profesional.

**Articolul 90.** Termenul de acordarea/prelungirea dreptului de ședere temporară pentru reîntregire cu membru de familie

**(1)** Dreptul de ședere temporară pentru reîntregirea cu un membru de familie se acordă pentru următoarele perioade:

a) 3 ani, în cazul reîntregirii cu un membru de familie al cărui susținător este cetățean al Republicii Moldova;

b) pentru aceeași perioadă pentru care a fost eliberată cartea de rezidență, în cazul în care susținătorul este străin.

(2) Dreptul de ședere temporară pentru reîntregire cu membru de familie se prelungește pentru următoarele perioade:

a) 5 ani, în cazul reîntregirii cu un membru de familie al cărui susținător este cetățean al Republicii Moldova;

b) pentru aceeași perioadă pentru care a fost eliberată cartea de rezidență, în cazul în care susținătorul este străin.

**Articolul 91.** Motive de refuz a dreptului de ședere temporară pentru reîntregire cu membru de familie

(1) Se refuză acordarea/prelungirea dreptului de ședere pentru reîntregire cu membru de familie în următoarele cazuri:

a) dacă nu sunt întrunite condițiile prevăzute la art. 86;

b) dacă documentele prezentate sunt falsificate, au fost obținute prin fraudă sau conțin informații eronate;

c) căsătoria este una de conveniență;

d) nu există legătură de rudenie;

e) există poligamie.

(2) Elementele concludente specifice unei căsătorii de conveniență sunt:

1. nu există coabitare matrimonială;
2. soții nu s-au cunoscut înaintea căsătoriei;
3. lipsa unei contribuții efective la îndeplinirea obligațiilor apărute în urma căsătoriei;
4. soții nu vorbesc o limbă înțeleasă de amândoi;
5. există probe că anterior unul dintre soți a încheiat o căsătorie fictivă;
6. există discrepanțe între datele cu caracter personal declarate de către cei doi soți;
7. căsătoria a fost încheiată urmare achitării unei plăți/primirea de foloase de orice natură, cu excepția bunurilor primite cu titlu de donație.

(3) Constatarea elementelor menționate la alin. (2) se realizează de către Inspectoratul General pentru Migrație. Aceste elemente pot rezulta din datele obținute în urma interviului, declarațiile unuia dintre soți sau a unor terțe persoane, controalele la domiciliul soților ori din alte verificări suplimentare stabilite prin ordinul Inspectoratului General pentru Migrație.

**Subsecțiunea a 20-a**

**Reglementări aplicabile străinilor din unitățile administrativ-teritoriale din stânga Nistrului şi municipiul Bender**

**Articolul 92.** Condiții speciale privind acordarea/prelungirea dreptului de ședere temporară pentru străinii din unitățile administrativ-teritoriale din stânga Nistrului şi municipiul Bender

(1) Se acordă drept de ședere temporară pentru străinii din unitățile administrativ-teritoriale din stânga Nistrului şi municipiul Bender în cazul în care:

a) sunt respectate condițiile de solicitare a dreptului de ședere prevăzute la art. 32;

b) sunt întrunite condițiile de admisie prevăzute la art. 9 alin. (1) lit. a), c) și d);

c) se prezintă dovadă că domiciliază cel puțin 10 ani pe teritoriul administrativ-teritoriale din stânga Nistrului şi municipiul Bender.

(2) Lista, unităților administrativ-teritoriale din stânga Nistrului şi municipiul Bender care sunt exceptate de la prevederile prezentului articol, se stabilește de Guvern.

(3) Dreptul de ședere temporară pentru străinii din unitățile administrativ-teritoriale din stânga Nistrului şi municipiul Bender se prelungește în condițiile alin. (1), cu excepția prevederii stabilite la lit. c).

**Articolul 93.** Termenul de acordarea/prelungirea dreptului de ședere temporară pentru străinii din unitățile administrativ-teritoriale din stânga Nistrului şi municipiul Bender

(1) Dreptul de ședere temporară pentru străinii din unitățile administrativ-teritoriale din stânga Nistrului şi municipiul Bender se acordă/prelungește pentru perioada de 2 ani.

**Articolul 94.** Motive de refuz a dreptului de ședere temporară pentru străinii din unitățile administrativ-teritoriale din stânga Nistrului şi municipiul Bender

Se refuză acordarea/prelungirea dreptului de ședere pentru străinii din unitățile administrativ-teritoriale din stânga Nistrului şi municipiul Bender în următoarele cazuri:

a) dacă nu sunt întrunite condițiile prevăzute la art. 92;

b) dacă documentele prezentate sunt falsificate, au fost obținute prin fraudă sau conțin informații eronate;

**Subsecțiunea a 21-a**

 **Grupurile vulnerabile**

**Articolul 95.** Condiții speciale privind acordarea/prelungirea dreptului de ședere temporară pentru victimile traficului de ființe umane

1. Prin derogare de la prevederile art. 32, se acordă/prelungește dreptul de ședere temporară pe o perioadă de până la 6 luni, la cererea organului de urmărire penală, străinului care este sau care a fost victimă a traficului de ființe umane, inclusiv în cazul în care acesta a intrat în mod ilegal pe teritoriul țării, dacă acesta întrunește cumulativ următoarele condiții:

 a) străinul manifestă o voință clară de a coopera cu autoritățile competente la identificarea și tragerea la răspundere penală a participanților la săvârșirea infracțiunii a cărei victimă este;

b) străinul a încetat orice forme de relații cu persoanele suspectate de comiterea infracțiunii a cărei victimă este;

c) șederea pe teritoriul țării a străinului este necesară pentru buna desfășurare a procesului penal;

d) străinul nu prezintă pericol pentru securitatea națională, ordinea și securitatea publică.

(2) Cererea de acordare/prelungire a dreptului de ședere temporară este însoțită de:

1. ordonanța organului de urmărire penală privind recunoașterea străinului în calitate de parte vătămată;
2. documentul de călătorie sau orice alt document care confirmă identitatea străinului, iar în cazul în care acestea lipsesc – o declarație pe propria răspundere în care va menționa datele sale de identitate;
3. confirmarea adresei de reședință temporară pe teritoriul Republicii Moldova.

(3) La expirarea dreptului de ședere acordat/prelungit victimei traficului de ființe umane, străinul este obligat să părăsească teritoriul Republicii Moldova.

**Articolul 96.** Condiții speciale privind prelungirea dreptului de ședere temporară pentru victimile violenței în familie

(1) Prin derogare de la art. 32, se prelungește dreptul de ședere temporară pe o perioadă de până la 6 luni, la cerere străinului care este sau care a fost victimă a violenței în familie, dacă acesta întrunește cumulativ următoarele condiții:

a) are drept de ședere temporară pe teritoriul Republicii Moldova;

b) străinul nu prezintă pericol pentru securitatea națională, ordinea și securitatea publică;

c) se prezintă dovada care confirmă statutul de victimă a violenței în familie;

d) șederea pe teritoriul țării a străinului este necesară pentru buna desfășurare a procesului în instanța de judecată sau în fața altei autorități abilitate.

(2) Cererea de prelungire a dreptului de ședere temporară este însoțită de următoarele documente:

1. ordonanța organului de urmărire penală de recunoașterea străinului în calitate de parte vătămată sau ordonanța de protecție a victimei violenței în familie eliberată pe numele acestuia;
2. documentul de călătorie sau orice alt document care confirmă identitatea străinului;
3. confirmarea privind adresa de reședință temporară a străinului în Republica Moldova.

(3) La expirarea dreptului de ședere prelungit victimei violenței în familie, străinul este obligat să părăsească teritoriul Republicii Moldova

**Articolul 97.** Condiții speciale privind acordarea/prelungirea dreptului de ședere temporară pentru copii neînsoțiți

(1) Prin derogare de la prevederile art. 32, se acordă/prelungește dreptul de ședere temporară copilului neînsoțit, pentru o perioadă de pînă la 1 an, la cererea reprezentantului legal, însoțită de următoarele documente:

a) documentul de călătorie sau orice alt document care confirmă identitatea copilului neînsoțit, iar în cazul în care acestea lipsesc – o declarație în care se menționează datele cu caracter personal ale copilului neînsoțit;

**b)** consimțământul pentru prelucrarea datelor cu caracter personal;

**c)** actul de desemnare a reprezentantului legal, emis de autoritatea competentă (autoritatea tutelară teritorială sau instanța de judecată);

**d)** actul de evaluare inițială a copilului aflat în situație de risc, întocmit de autoritatea tutelară locală.

(2) În situații excepționale și temeinic justificate, atunci cînd nu este desemnat reprezentant legal al copilului, conform legii, cererea poate fi înaintată de către Avocatul Poporului pentru drepturile copilului, cu respectarea prevederilor alin. (1) lit. a) și d). În acest caz, se acordă **drept de ședere temporară care expiră până la desemnarea reprezentantului legal al copilului neînsoțit.**

**Capitolul IV**

**ȘEDEREA PERMANENTĂ**

**Articolul 98.** Condiții privind acordarea dreptului de ședere permanentă străinilor

(1) Se acordă dreptul de ședere permanentă străinului, la cerere, pe o perioadă nedeterminată, în următoarele cazuri:

a) este titularul unei cărți de rezindență, are drept de ședere temporară continuă pe teritoriul Republicii Moldova de cel puțin 3 ani anterior datei depunerii cererii, în scop de reîntregire cu membru de familie care este cetățean al Republicii Moldova; sau

b) este titularul unei cărți de rezidență, are drept de ședere temporară continuă pe teritoriul Republicii Moldova, de cel puțin 5 ani anterior datei depunerii cererii, în alte scopuri prevăzute de prezenta lege;

c) sunt respectate condițiile de solicitare a dreptului de ședere prevăzute la art. 32;

d) îndeplinește în continuare condițiile de admisie prevăzute la art. 9 alin. (1) lit. a), c), d), h) – j);

 e) prezintă dovada de plată a contribuției de asigurări sociale pe întreagă perioadă de ședere temporare pe teritoriul Republicii Moldova, eliberată de Casa Națională de Asigurări Sociale, cu excepția străinului căsătorit cu un cetățean al Republicii Moldova.

f) străinul își exprimă consimțămîntul privind prelucrarea datelor cu caracter personal;

g) este achitată taxa de stat.

(2) Străinul este exceptat să întrunească condițiile prevăzute de art. 9 alin. (1) lit. h) și i) dacă membrul de familie a acestuia este cetățean al Republicii Moldova.

(3) În cazul în care ambii părinți solicită acordarea dreptului de ședere permanentă, copilul obține dreptul de ședere permanentă în Republica Moldova concomitent cu părinții săi. Copilul este în drept să obțină dreptul de ședere permanentă în Republica Moldova și în cazul în care numai unul dintre părinți sau tutorele/curatorul/custodele solicită acordarea dreptului de ședere permanentă, dacă se află la întreținerea acestuia.

(4) Prin derogare de la prevederile art. 34, Inspectoratul General pentru Migrație emite, în termen de până la 90 de zile din data recepționării cererii, decizie de acordare sau de refuz a dreptului de ședere permanentă.

(5)  Perioadele de absență de pe teritoriul Republicii Moldova nu întrerup perioadele prevăzute la alineatul (1) lit. a) și b) și sunt luate în considerare în calcularea acesteia, dacă nu depășesc 6 luni consecutive și un total de 12 luni, în cursul perioadelor respective calculate cumulativ.

**Articolul 99.** Condiții speciale privind acordarea dreptului de ședere permanentă unor categorii de persoane

Se acordă drept de ședere permanentă, la cerere, persoanelor care s-au născut în Republica Moldova și care, din anumite motive, nu au dobândit cetățenia Republicii Moldova, precum și urmașilor acestora, indiferent de locul lor de trai, dacă aceștea întrunesc cumulativ condițiile art. 98 alin. (1), cu excepția prevederilor lit. a), b) și e).

**Articolul 100**. Motive de refuz în acordărea dreptului de ședere permanentă

(1) Inspectoratul General pentru Migrație emite decizia de refuz privind acordarea dreptului de ședere permanentă în cazul în care:

a) dacă nu sunt întrunite condițiile prevăzute la art. 98 și 99, după caz;

b) dacă documentele prezentate sunt falsificate, au fost obținute prin fraudă sau conțin informații eronate;

(2) În cazul emiterii deciziei de refuz privind acordarea dreptului de ședere permanentă, prevederile art. 35 se aplică corespunzător.

**Capitolul V**

**RECUNOAȘTEREA STATUTULUI DE APATRID**

**Articolul 101.** Drepturile și obligațiile solicitantului statutului de apatrid

1. Solicitantul statutului de apatrid beneficiază de următoarele drepturi:
2. de a fi informat în scris, în momentul depunerii cererii, într-o limbă pe care o înțelege sau se presupune în mod rezonabil că o înțelege, despre drepturile și obligațiile pe care le are pe parcursul procedurii de recunoaștere a statutului de apatrid;
3. de a i se elibera gratuit adeverință a solicitantului statutului de apatridI, care identifică acest solicitant și confirmă adresa de reședință temporară a acestuia pe teritoriul Republicii Moldova;
4. de a folosi în comunicarea verbală ori scrisă limba maternă sau o altă limbă pe care o posedă;
5. de a i se pune la dispoziție, gratuit, un interpret pe toată perioada de examinare a cererii;
6. de a munci, pe toată perioada examinării cererii, în baza adeverinței a solicitantului statutului de apatrid;
7. de a beneficia, în cazul familiei cu copii, precum și al copilului neînsoțit, de toate măsurile de asistență socială acordate în conformitate cu prevederile Legii nr. 140/2013 privind protecția specială a copiilor aflați în situație de risc și a copiilor separați de părinți ;
8. de a primi asistență medicală urgentă prespitalicească conform legislației;

h) de a avea acces, în cazul copiilor, la asistență medicală și la învățământul obligatoriu în aceleași condiții ca și copiii cetățeni ai Republicii Moldova;

i) de a nu fi îndepărtat de pe teritoriul Republicii Moldova, cu excepția cazului în care acesta se prezintă pericol pentru securitatea națională, ordinea și securitatea publică.

j) de a se afla pe teritoriul Republicii Moldova în perioada examinării cererii.

1. Solicitantul statutului de apatrid este obligat:

a) să colaboreze cu Inspectoratul General pentru Migrație, să spună adevărul şi să răspundă la toate întrebările care îi sunt adresate, în vederea stabilirii complete a circumstanțelor pertinente referitoare la cererea sa;

b) să prezinte toate elementele relevante ale cererii sale de recunoaștere a statutului de apatrid: declarații şi motivele depunerii cererii, toate documentele existente, indicând identitatea, țările şi locurile de reședință anterioare, rutele de tranzit, actele de identitate, de călătorie și stare civilă;

c) să depună eforturi pentru a-şi susține declarațiile prin orice dovezi care îi stau la dispoziție şi să ofere explicații prin care să justifice lipsa dovezilor;

d) să se prezinte la Inspectoratul General pentru Migrație pentru a fi intervievat ori de câte ori este nevoie;

e) să informeze Inspectoratul General pentru Migrație despre orice schimbare a locului de trai, a statutului juridic, a stării civile, despre pierderea sau deteriorarea adeverinței solicitantului statutului de apatrid;

f) să se prezinte la Inspectoratul General pentru Migrațiune, o dată la 3 luni, pentru prelungirea termenului de valabilitate a adeverinței solicitantului statutului de apatrid până la emiterea deciziei privind recunoașterea statutului de apatrid;

g) să informeze, în termen de 30 de zile, Inspectoratul General pentru Migrație despre faptul dobândirii cetățeniei unui alt stat.

(3) Autoritatea tutelară îndreptățită să reprezinte copilul în funcție de statutul și de forma de protecție a acestuia stabilite în condițiile prevederilor Legii nr. 140/2013 privind protecția specială a copiilor aflați în situație de risc și a copiilor separați de părinți asigură reprezentarea intereselor și a drepturilor copilului neînsoțit, la solicitarea statutului de apatrid, în fața Inspectoratului General pentru Migrație.

**Articolul 102.** Condiții generale privind recunoașterea statutului de apatrid

1. Recunoașterea statutului de apatrid este inițiată de către Inspectoratul General pentru Migrație din oficiu sau la cererea persoanei care pretinde că nu are cetățenie.
2. Procedura de depunere a cererii, examinare și recunoaștere a statutului de apatrid este stabilită de Guvern.
3. În cazul copilului, cererea se depune de reprezentantul lui legal, în condițiile legii.
4. În cazul persoanei în privința căreia este instituită o măsură de ocrotire judiciară sub forma tutelei/curatelei, cererea se depune de către tutore/curator, după numirea lui.
5. În cazul copilului neînsoțit căruia i s-a recunoscut statutul de apatrid, acesta va fi referit autorității tutelare teritoriale care va reprezenta copilul în funcție de statutul și de forma de protecție a acestuia, stabilite în condițiile prevederilor Legii nr. 140/2013 privind protecția specială a copiilor aflați în situație de risc și a copiilor separați de părinți în vederea asigurării respectării drepturilor și intereselor lui legitime.

**Articolul 103.** Garanții procedurale

1. Cerereade recunoaștere a statutului de apatrid va fi soluționată de Inspectoratul General pentru Migrație într-un termen de până la șase luni de la data înregistrării acesteia. În funcție de complexitatea cazului, termenul de soluționare a cererii poate fi prelungit cu noi perioade care nu vor depăși în total șase luni.
2. Inspectoratul General pentru Migrație întreprinde măsurile necesare pentru colectarea informațiilor de la locul de naștere, reședință temporară sau ultima adresă de domiciliu a solicitantului, de asemenea solicită informații de la autoritățile statului a cărui cetățenie o dețin membrii familiei lui și părinții.
3. Înainte de emiterea unei decizii privind cererea de recunoaștere a statutului de apatrid, Inspectoratul General pentru Migrație desfășoară un interviu cu solicitantul, în 15 zile lucrătoare de la data depunerii cererii.

(4) Pentru obținerea documentelor necesare în sprijinul cererii, Inspectoratul General pentru Migrație notifică autoritățile altor state, misiunile diplomatice și oficiile consulare ale Republicii Moldova acreditate peste hotare. Actele publice emise de către autoritățile altor state sunt acceptate de către Inspectoratul General pentru Migrație drept fapte cu forță probatorie numai dacă acestea sunt supuse procedurii de apostilare sau supra-legalizare consulară.

**Articolul 104.** Cooperarea internațională

1. Republica Moldova cooperează cu alte state și cu organizațiile internaționale în soluționarea problemelor legate de apatridie.
2. Reprezentanții Înaltului Comisariat al Națiunilor Unite pentru Refugiați pot solicita accesul la informațiile privind cererile de recunoaștere a statutului de apatrid, la desfășurarea procedurii de recunoaștere a acestui statut și la deciziile adoptate, cu acordul solicitantului statutului de apatrid în acest sens.

**Articolul 105.** Încetarea procedurii de recunoaștere a statutului de apatrid

Inspectoratul General pentru Migrație încetează procedura de recunoaștere a statutului de apatrid în următoarele cazuri:

1. decesul solicitantului;
2. retragerea cererii;
3. neprezentarea solicitantului la interviu în pofida notificării efectuate în condițiile Codului administrativ nr. 116/2018;
4. solicitantului i s-a acordat o formă de protecție în conformitate cu prevederile Legii nr. 270/2008 privind azilul în Republica Moldova.

**Articolul 106.** Suspendarea procedurii de recunoaștere a statutului de apatrid

1. Procedura de recunoaștere a statutului de apatrid se suspendă în cazul depunerii de către solicitant a cererii de azil în condițiile Legii nr. 270/2008 privind azilul în Republica Moldova până la emiterea deciziei privind acordarea unei forme de protecție.
2. Procedura de recunoaștere a statutului de apatrid se suspendă până la emiterea deciziei privind cererea de azil.
3. Examinarea cererii privind recunoașterea statutului de apatrid va fi reluată în cazul existenței unei decizii irevocabile de respingere a cererii de azil sau a unei dispoziții privind încetarea examinării cererii de azil, emise în condițiile Legii nr. 270/2008 privind azilul în Republica Moldova.
4. Termenul de suspendare a procedurii de recunoaștere a statutului de apatrid nu se include în termenul de examinare a cererii de recunoaștere a statutului de apatrid.

**Articolul 107.** Decizia privind cererea de recunoaștere a statutului de apatrid

1. După intervievarea solicitantului, în baza tuturor informațiilor și dovezilor disponibile, Inspectoratul General pentru Migrație emite una din următoarele decizii:
2. recunoașterea statutului de apatrid;
3. respingerea cererii de recunoaștere a statutului de apatrid.
4. Dacă solicitantul nu poate oferi nici un document din motive independente de voința lui, Inspectoratul General pentru Migrație emite decizia privind cererea de recunoaștere a statutului de apatrid în baza informațiilor și dovezilor disponibile.
5. Decizia privind recunoașterea sau de respingerea cererii de recunoaștere a statutului de apatrid se întocmește în limba română și se comunică solicitantului în termen de 3 zile lucrătoare, sub orice formă de notificare prevăzută de Codul administrativ nr. 116/2018.
6. În cazul recunoașterii statutului de apatrid, Inspectoratul General pentru Migrație aduce la cunoștință străinului drepturile și obligațiile lui.
7. În cazul respingerii cererii de recunoaștere a statutului de apatrid, decizia trebuie să fie motivată de fapt și de drept cu informații despre calea de atac a acesteia, termenul de depunere a plângerii și organul la care se depune plângerea împotriva deciziei de respingere.
8. Decizia motivată de respingere a cererii de recunoaștere a statutului de apatrid poate fi contestată în conformitate cu prevederile Codului administrativ nr. 116/2018.

**Articolul 108.** Respingerea cererii de recunoaștere a statutului de apatrid

Cererea de recunoaștere a statutului de apatrid este respinsă dacă:

a) solicitantul primește protecție sau asistență de la organele ori agențiile Națiunilor Unite, cu excepția Înaltului Comisariat al Organizației Națiunilor Unite pentru Refugiați, pe durata acordării protecției sau asistenței.

b) solicitantul nu este considerat o amenințare pentru securitatea națională, ordinea și securitatea publică;

c) solicitantul deține cetățenia Republicii Moldova fie cetățenia unui alt stat;

d) solicitantul este recunoscut de autoritățile Republicii Moldova ca având drepturi și obligații legate de faptul că posedă cetățenia Republicii Moldova.

**Articolul 109.** Anularea statutului de apatrid

1. Inspectoratul General pentru Migrație anulează, printr-o decizie motivată, statutul de apatrid recunoscut în condițiile prezentei legi dacă:
2. se stabilește că unele acte sau dovezi care au fost decisive pentru recunoaștere sunt false și nu există motive pentru menținerea statutului de apatrid;
3. există cel puțin un motiv prevăzut la art. 108.
4. străinul a dobândit cetățenia unui alt stat.
5. Decizia motivată privind anularea statutului de apatrid se întocmește în limba română și se comunică solicitantului sub orice formă de notificare la ultima adresă declarată, în termen de 3 zile lucrătoare de la data emiterii deciziei.
6. Decizia privind anularea statutului de apatrid poate fi contestată în conformitate cu prevederile Codului administrativ nr. 116/2018.

**Articolul 110.** Încetarea statutului de apatrid

1. Statutul de apatrid încetează în mod automat atunci când străinul dobândește cetățenia Republicii Moldova sau cetățenia unui alt stat.
2. Străinul este obligat să informeze, în termen de 30 de zile din momentul dobândirii cetățeniei altui stat, Inspectoratul General pentru Migrație .

# Capitolul VI

**ELIBERAREA ACTELOR DE IDENTITATE**

**Articolul 111.** Condiții generale privind prestarea serviciilor publice de eliberare a actelor de identitate străinilor

1. Inspectoratul General pentru Migrație eliberează străinului căruia i s-a acordat sau i s-a prelungit dreptul de ședere în Republica Moldova ori căruia i s-a recunoscut statutul de apatrid, următoarele acte de identitate:

a) carte de rezidență – străinului căruia i s-a acordat/prelungit dreptul de ședere temporară, dreptul de ședere permanentă sau i s-a recunoscut statutul de apatrid, în condițiile prezentei legi. Cartea de rezidență face dovada identității și a statutului juridic al titularului pe teritoriul Republicii Moldova;

b) document de călătorie pentru apatrid (Convenția privind statutul apatrizilor din 28 septembrie 1954) – persoanei căreia i s-a recunoscut statutul de apatrid.

1. Conținutul actelor de identitate prevăzute la alin. (1) este stabilit în Legea nr. 273/1994 privind actele de identitate din sistemul național de pașapoarte. Forma actelor de identitate se stabilește de Guvern.
2. Actul de identitate prevăzut la alin. (1) lit. a) atestă identitatea și statutul juridic al străinului, dreptul de ședere al titularului în Republica Moldova, durata și scopul pentru care i s-a acordat acest drept, fiind valabile doar pe teritoriul țării.
3. Actul de identitate prevăzut la alin. (1) litera d) confirmă identitatea și statutul de apatrid cu drept de ședere în Republica Moldova a titularului și îi dă dreptul de a ieși și de a intra în țară prin orice punct de trecere a frontierei de stat deschis traficului internațional de călători.
4. Străinul este obligat ca în termen de 5 zile de la data acordării sau prelungirii dreptului de ședere în Republica Moldova recunoașterii statutului de apatrid sau, după caz de la data intrării în țară să se adreseze la Ghișeul unic de documentare a străinilor în vederea obținerii actului de identitate prevăzute la alin. (1) lit. a).
5. Inspectoratul General pentru Migrație prestează servicii publice de eliberare a actelor de identitate prevăzute la alin. (1) în modul stabilit de Guvern.
6. Actele de identitate prevăzute la alin. (1) se confecționează de către instituția desemnată de Guvern.
7. Titularii achită în mod legal costul actelor de identitate pentru străini şi cheltuielile ce țin de operațiunile de eliberare a acestora. Tarifele la serviciile de confecționare a actelor de identitate şi metodologia de calculare a acestora sunt stabilite de către Guvern.

**Articolul 112.** Documentele de călătorie eliberate străinilor în străinătate

Misiunile diplomatice și oficiile consulare ale Republicii Moldova eliberează titlu de călătorie străinului aflat temporar în străinătate, cu drept de ședere valabil în Republica Moldova, care nu mai este în posesia unui document de călătorie valabil și care, din motive obiective nu poate obține un asemenea document de la reprezentanța diplomatică a țării al cărei cetățean este.

**Articolul 113.** Furtul, pierderea, deteriorarea sau distrugerea actelor de identitate

1. Inspectoratul General pentru Migrație eliberează străinului un nou act de identitate din cele prevăzute la art. 111 alin. (1) în locul celui declarat furat, pierdut, deteriorat sau distrus, conform termenelor și tarifelor stabilite de Guvern.
2. Actele de identitate prevăzute la art. 111 alin. (1) se ridică de către Inspectoratul General pentru Migrație sau de către alte autorități de stat învestite prin lege cu acest drept.

**Articolul 114.** Anularea actelor de identitate

1. Actele de identitate prevăzute la art. 111 alin. (1) se anulează de către Inspectoratul General pentru Migrație în temeiul deciziei de anulare sau revocare a dreptului de ședere temporară sau permanentă.
2. În cazul în care își pierde calitatea de apatrid în Republica Moldova străinul are obligația de a înapoia Inspectoratului General pentru Migrație actul de identitate prevăzut la art. 111.

# Capitolul VII

 **ANULAREA, REVOCAREA ȘI ÎNCETAREA**

**DREPTULUI DE ȘEDERE**

**Articolul 115.** Anularea dreptului de ședere temporară și permanentă

1. Inspectoratul General pentru Migrație anulează, prin decizie motivată, dreptul de ședere în Republica Moldova, acordat sau prelungit în condițiile prezentei legi, dacă:
2. se constată, la data acordării sau prelungirii dreptului de ședere, că străinul nu îndeplinea condițiile prevăzute de prezenta lege;
3. se stabilește că unele acte sau date care au stat la baza acordării sau prelungirii dreptului de ședere sunt false sau falsificate;

c) se constată că dreptul de ședere a fost obținut sau prelungit în baza unei căsătorii de conveniență.

1. Elementele concludente specifice unei căsătorii de conveniență sunt prevăzute la art. 91 alin. (2).
2. Decizia privind anularea dreptului de ședere nu produce efecte retroactive și se aduce la cunoștință străinului care se află pe teritoriul Republicii Moldova de către Inspectoratul General pentru Migrație, în termen de trei zile lucrătoare de la data emiterii.
3. În cazul emiterii deciziei de anulare a dreptului de ședere temporară/permanentă, prevederile art. 34 se aplică corespunzător.

**Articolul 116.** Revocarea dreptului de ședere temporară și permanentă

1. Inspectoratul General pentru Migrație revocă, prin decizie motivată, dreptul de ședere temporară în Republica Moldova dacă:
2. în urma verificărilor efectuate de Inspectoratul General pentru Migrație sau a sesizărilor primite de la alte autorități competente, potrivit legii, se constată că străinul nu mai îndeplinește condițiile pe baza cărora i-a fost acordat sau prelungit dreptul ședere, ori nu mai respectă scopul pentru care i-a fost acordat sau prelungit acest drept;
3. pe durata șederii, se constată că străinul a devenit dependent de sistemul public de asistență sau sănătate.
4. angajatorul sau titularul depune cerere.
5. Dreptul de ședere temporară pentru victimele traficului de ființe umane se revocă în cazul constatării **oricăreia dintre** următoarele situații:

a) victima, din proprie inițiativă, a reluat și întreține legături cu persoanele suspectate de comiterea infracțiunii de trafic de ființe umane;

b) cooperarea victimei este considerată frauduloasă, sau plângerea formulată este constatată ca fiind nefondată ori vădit falsă de către autoritățile competente;

c) prezența victimei pe teritoriul Republicii Moldova constituie un pericol pentru securitatea națională, ordinea și securitatea publică;

d) victima a încetat, fără justificare, cooperarea cu autoritățile în cadrul procesului penal;

e) intervine oricare dintre circumstanțele prevăzute la art. 275 din Codul de procedură penală nr. 122/2003.

1. Dreptul de ședere temporară pentru victimele violenței în familie se revocă în următoarele situații:
2. victima a încetat, fără justificare, cooperarea cu autoritățile în cadrul procesului penal ;
3. intervine oricare dintre circumstanțele prevăzute la art. 275 din Codul de procedură penală nr. 122/2003.
4. Inspectoratul General pentru Migrație revocă, prin decizie motivată, dreptul de ședere permanentă în Republica Moldova în cazul în care:
5. străinul emigrează din țară pentru a-și stabili domiciliul pe teritoriul unui alt stat sau în cazul obținerii unui drept de ședere permanentă pe teritoriul unui alt stat;
6. străinul este absent de pe teritoriul Republicii Moldova pentru o perioadă de **12 luni consecutive**, cu excepția cazurilor în care absența se datorează unor motive justificate, precum starea de sănătate sau obligațiile profesionale ori familiale.
7. Decizia privind revocarea dreptului de ședere temporară/permanentă nu produce efecte retroactive și se aduce la cunoștință străinului care se află pe teritoriul Republicii Moldova de către Inspectoratul General pentru Migrație, în termen de 3 zile lucrătoare de la emitere.
8. Decizia de revocarea dreptului de ședere temporară/permanentă este întocmită în conformitate cu prevederile art. 34.
9. Șomajul nu constituie motiv de revocare a dreptului de ședere temporară, cu condiția ca perioada totală de șomaj să nu depășească 3 luni, în perioada de valabilitate a cărții de rezidență, sau 6 luni dacă străinul deține carte de rezidență cel puțin 2 ani.

**Articolul 117.** Încetarea dreptului de ședere permanentă

1. Dreptul de ședere permanentă încetează:
2. în cazul anulării sau revocării dreptului de ședere;
3. la obținerea cetățeniei Republicii Moldova;
4. în cazul declarării străinului persoană indezirabilă;
5. în cazul decesului titularului;
6. în cazul obținerii unei forme de protecție în conformitate cu prevederile Legii nr. 270/2008 privind azilul în Republica Moldova.
7. Inspectoratul General pentru Migrație efectuează mențiuni în Sistemul informațional „Migrație” privind încetarea dreptului de ședere permanentă.

# Capitolul VIII

**SUPRAVEGHEREA REGIMULUI DE ȘEDERE A STRĂINILOR PE TERITORIUL REPUBLICII MOLDOVA**

# Secțiunea 1

**Combaterea șederii ilegale a străinilor pe teritoriul Republicii Moldova**

**Articolul 118.** Dispoziții generale privind măsurile de combatere a șederii ilegale a străinilor

1. La aplicarea prevederilor prezentei legi, funcționarii publici cu statut special din cadrul Inspectoratului General pentru Migrație au următoarele drepturi:
2. să efectueze activități de legitimare, depistare, preluare și conducere la sediul subdiviziunilor Inspectoratului General pentru Migrație a persoanelor care încalcă sau au încălcat regimul juridic al străinilor în Republica Moldova, ori a celor a căror identitate nu a putut fi stabilită, în vederea efectuării verificărilor de identitate și de legalitate a șederii, precum și pentru dispunerea măsurilor legale, în termen de cel mult 24 de ore de la momentul depistării;
3. să organizeze şi să efectueze cercetări și/sau percheziții, în modul stabilit de legislația contravențională sau penală, în mediile şi locurile frecventate de străini, în instituţiile publice sau private, precum şi în incintele agenţilor economici sau ale întreprinderilor, indiferent de proprietar sau deţinător atunci cînd există date sau indicii cu privire la existenţa în aceste locuri a unor străini care nu respectă prevederile prezentei legi;
4. să organizeze și să efectueze activități necesare pentru îndepărtarea de pe teritoriul țării a străinilor care nu mai întrunesc condițiile de admisie sau ședere în Republica Moldova;
5. să utilizeze mijloace tehnice speciale în modul și în cazurile prevăzute de lege.
6. să desfășoare activități speciale de investigații sau de constatare a contravențiilor sau infracțiunilor comise de către străini ori îndreptate împotriva acestora, cu întocmirea actelor necesare pentru sesizarea organului de urmărire penală.

**Articolul 119.** Măsuri de combatere a șederii ilegale

(1) Inspectoratul General pentru Migrație dispune măsura returnării de pe teritoriul Republicii Moldova, împotriva străinului:

1. a cărui ședere în Republica Moldova a devenit ilegală;
2. care a trecut sau a încercat să treacă ilegal frontiera de stat a Republicii Moldova;
3. care desfășoară activități economice, profesionale sau de altă natură cu încălcarea legislației Republicii Moldova, îndreptate spre încălcarea regimului de ședere și regulilor de plasare în câmpul muncii;
4. al cărui drept de ședere a fost anulat;
5. al cărui drept de ședere a fost revocat, cu excepția cazului în care străinul obține un alt drept de ședere în condițiile prezentei legi;
6. căruia i s-a refuzat acordarea/prelungirea dreptului de ședere temporară;
7. a cărui cerere privind recunoașterea statutului de apatrid a fost respinsă, a fost încetată procedura respectivă sau al cărui statut de apatrid a fost anulat, precum și împotriva foștilor solicitanți de azil;
8. nu dispune de un loc de trai și de mijloace financiare suficiente pentru a-și asigura întreținerea ori pentru a părăsi teritoriul Republicii Moldova;
9. care este subiect a măsurilor restrictive internaționale.

(2) Împotriva străinului care a săvârșit o contravenție sau o infracțiune pe teritoriul Republicii Moldova, instanța de judecată poate să dispună măsura expulzării în condițiile prevăzute de Codul contravențional nr. 218/2008 sau de Codul penal nr. 985/2002.

(3) Inspectoratul General pentru Migrație aduce la cunoștință străinului, contra semnătură, decizia de returnare întemeiată pe motivele de fapt și de drept, precum și informațiile privind căile de atac posibile.

(4) În cazul în care străinul se eschivează de la notificarea deciziei de returnare, se aplică modalitățile de notificare prevăzute de Codul administrativ nr. 116/2018.

(5) Măsura prevăzută la alin. (1) lit. f) produce efecte juridice de la data rămânerii definitive a deciziei de refuz, și cuprinde mențiuni privind termenul acordat pentru plecare voluntară.

(6) Procedura și mecanismul de aplicare a măsurilor de returnare se stabilesc de Guvern.

(7) Măsurile specificate la alineatele (1) și (2) se consemnează în Sistemul informațional „Migrație”.

**Articolul 120.** Termene de executare a deciziei de returnare

1. Străinul împotriva căruia a fost emisă o decizie de returnare este obligat să părăsească teritoriul Republicii Moldova:
2. în termen de la 7 pînă la 15 zile:
	1. străinul a cărui ședere a devenit ilegală;
	2. străinul care nu a respectat scopul dreptului de ședere;
	3. străinul căruia i s-a anulat sau revocat dreptul de ședere
	4. străinul căruia i s-a anulat ori revocat viza;
	5. străinul care desfășoară activități economice, profesionale sau de altă natură cu încălcarea legislației Republicii Moldova, îndreptate spre încălcarea regimului de ședere;
	6. solicitanții statutului de apatrid a căror cerere privind recunoașterea statutului de apatrid a fost respinsă, a fost încetată procedura respectivă sau al căror statut de apatrid a fost anulat;
3. în termen de la 15 pînă la 30 de zile:
	1. străinul căruia i s-a refuzat acordarea/prelungirea dreptului de ședere;
	2. străinul care solicită emiterea unei decizii de returnare înainte de a fi depistat în situație de ședere ilegală;
	3. foștii solicitanți de azil;
4. în termen de pînă la 60 de zile – străinul care trebuie să lichideze o investiție.
5. Termenele prevăzute la alin. (1) se calculează de la data la care străinului i s-a notificat decizia de returnare, în condițiile prezentei legi.
6. În situații temeinic justificate, ținând cont de circumstanțele specifice ale fiecărui caz în parte, cum ar fi durata șederii legale, unor legături familiale, termenul acordat potrivit alineatului (1) poate fi prelungit, la cerere, cu un nou termen ce nu depășește 30 de zile pentru executarea deciziei de returnare.
7. Termenul pentru executarea voluntară a obligației de returnare nu se oferă străinului:
8. care a trecut sau a încercat sa treacă ilegal frontiera de stat;
9. care a intrat în țară în perioada de interdicție dispusă anterior;
10. a cărui identitate nu a putut fi stabilită;
11. care nu are loc de trai și surse financiare pentru părăsirea teritoriului Republicii Moldova;
12. care este subiect al măsurilor restrictive internaționale;
13. care prezintă un risc de sustragere.

**Articolul 121.** Contestarea deciziei de returnare

1. Decizia de returnare poate fi contestată în termen de 15 zile de la data notificării străinului, conform prevederilor Codului administrativ nr. 116/2018, fără respectarea procedurii prealabile. Instanța de judecată este obligată să soluționeze cererea în termen de 30 de zile de la data recepționării. Hotărârea primei instanțe poate fi atacată cu apel.
2. Exercitarea căii de atac prevăzute la alineatul (1) are efect suspensiv de executare a deciziei de returnare, cu excepția cazului în care decizia de returnare este emisă la solicitarea străinului.
3. Contestarea deciziei de returnare, formulată de către străinul luat în custodie publică, se face la instanța în a cărei rază de competență se află Centrul de plasament temporar al străinilor și nu suspendă măsura luării în custodie publică.

**Articolul 122.** Declararea străinului persoană indezirabilă

1. Declararea străinului persoană indezirabilă este o măsură asiguratorie dispusă de către Inspectoratul General pentru Migrație, împotriva unui străin care a desfășurat, desfășoară ori în a cărui privința există indicii temeinice că intenționează să desfășoare activități de natură să pună în pericol securitatea națională, ordinea și securitatea publică.
2. Măsura prevăzută la alineatul (1) se dispune de Inspectoratul General pentru Migrație din oficiu sau la propunerea unor alte autorități cu competență în domeniul ordinii publice şi al securității naționale care dețin date sau indicii temeinice în sensul celor indicate la alineatul (1).
3. Inspectoratul General pentru Migrație emite o decizie motivată privind declararea străinului persoană indezirabilă după ce s-a constatat că este ca atare. Atunci când decizia privind declararea străinului persoană indezirabilă se întemeiază pe rațiune de securitate națională, decizia va conține un rezumat al motivelor care au stat la baza ei, în forma care să nu permită divulgarea confidențialității datelor obținute.
4. Dreptul de ședere al străinului încetează de drept la data emiterii deciziei privind declararea sa persoană indezirabilă.
5. Perioada pentru care un străin poate fi declarat persoană indezirabilă este de la 5 la 15 ani, cu posibilitatea prelungirii termenului cu o nouă perioadă cuprinsă între aceste limite, în cazul în care se constată că motivele care au determinat luarea acestei măsuri nu au încetat.
6. Măsura declarării străinului persoană indezirabilă poate fi dispusă și atunci când străinul nu se află pe teritoriul Republicii Moldova.

**Articolul 123.** Aducerea la cunoștință străinului a deciziei privind declararea sa persoană indezirabilă

1. Decizia privind declararea străinului persoană indezirabilă se aduce la cunoștință acestuia de către Inspectoratul General pentru Migrație, în condițiile art. 119 alin. (3) sau (4), după caz.
2. Comunicarea datelor și a informațiilor care constituie motivele deciziei privind declararea străinului persoană indezirabilă se poate face, pentru rațiuni de securitate națională, numai în condițiile stabilite și numai către destinatarii prevăzuți în mod expres de actele normative care reglementează regimul activităților referitoare la securitatea națională și la protejarea secretului de stat. Persoana declarată indezirabilă va fi informată sumar cu privire la motivele care au stat la baza emiterii deciziei, în forma care să nu permită divulgarea confidențialității datelor obținute.

**Articolul 124.** Contestarea deciziei privind declararea străinului persoană indezirabilă

1. Prin derogare de la prevederile Codului administrativ nr. 116/2018, decizia privind declararea străinului persoană indezirabilă poate fi contestată de către acesta direct în instanță de judecată în termen de 5 zile lucrătoare de la data notificării.
2. Exercitarea căii de atac prevăzută la alineatul (1) nu are efect suspensiv de executare a deciziei privind declararea străinului persoană indezirabilă. În cazuri bine justificate și pentru a se preveni producerea de pagube iminente, reclamantul poate cere instanței de judecată să dispună suspendarea executării deciziei până la soluționarea acțiunii. Instanța de judecată va examina de urgență cererea de suspendare, hotărârea pronunțată în acest caz fiind executorie de drept.
3. Cauza privind contestarea deciziei de declarare a străinului persoană indezirabilă se examinează în termen de 30 de zile de la data recepționării. Hotărârea primei instanțe este definitivă și executorie, însă poate fi atacată cu apel.

# Secțiunea a 2-a

**Regimul îndepărtării străinilor de pe teritoriul Republicii Moldova**

**Articolul 125.** Executarea obligației de returnare

1. Străinul împotriva căruia a fost emisă decizia de returnare are dreptul să execute voluntar obligația de returnare în termenul prevăzut la art. 120 alineatul (1).
2. Străinul care nu a executat voluntar obligația de returnare sau care cade sub incidența prevederilor art. 120 alin. (4), este îndepărtat forțat de pe teritoriul Republicii Moldova.

**Articolul 126.** Interzicerea returnării

1. Măsura returnării nu poate fi dispusă împotriva străinului dacă:
2. este copil, iar cel puțin un părinte/tutorele/curatorul/custodele au drept de ședere temporară sau permanentă în Republica Moldova;
3. este căsătorit cu un cetățean al Republicii Moldova și căsătoria nu este una fictivă;
4. este căsătorit cu un alt străin cu drept de ședere permanentă în Republica Moldova și căsătoria nu este una de conveniență;
5. are copii ori copii majori inapți de muncă, comuni cu cetățeni ai Republicii Moldova, dacă copilul se află în întreținerea acestuia sau dacă există obligația plății pensiei de întreținere, obligație pe care străinul o îndeplinește cu regularitate;
6. străinul are calitatea procesuală de victimă a traficului de ființe umane.
7. este copil, iar părinții ori alți membri de familie nu au fost identificați sau copilul nu este acceptat în statul de origine.

(2) Calitatea procesuală de victimă a traficului de ființe umane nu suspendă procesul de reunificare a familiei ori repatrierea copilului victimă în ţara de origine dacă aceasta este în interesul superior al copilului.

(3) Inspectoratul General pentru Migrație, în cazul în care constată una din condițiile prevăzute la alin. (1), revocă decizia de returnare, înainte de executarea acesteia.

(4) Străinilor prevăzuți la alin. (1) li se poate acorda sau, după caz, prelungi, dreptul de ședere în Republica Moldova în modul stabilit de prezenta lege, cu excepția prezentării cazierului judiciar, după caz.

**Articolul 127.** Returnare voluntară asistată

1. Străinii prezenți pe teritoriul Republicii Moldova pot solicita sprijinul Inspectoratului General pentru Migrație în vederea reîntoarcerii în țara de origine sau într-o altă țară dacă nu dispun de mijloace financiare și întrunesc criteriile stabilite de Guvern.
2. Inspectoratul General pentru Migrație, în comun cu organizații neguvernamentale și internaționale cu atribuții în domeniu, vor desfășura programe comune pentru identificarea modalităților concrete de sprijinire a străinilor menționați la alin. (1), în vederea reîntoarcerii lor în țările de origine, precum și a resurselor financiare necesare în acest sens.
3. Inspectoratul General pentru Migrație emite titlu de călătorie pentru solicitantul returnării voluntare în situația în care acest document nu poate fi obținut în condițiile din art. 128 alin. (4) și (5).

**Articolul 128.** Îndepărtarea forțată a străinului

1. Îndepărtarea forțată se aplică străinului:
2. care nu a părăsit voluntar teritoriul Republicii Moldova la expirarea termenului acordat prin decizia de returnare prevăzută la art. 119 alin. (3);
3. care a intrat în Republica Moldova în perioada de interdicție dispusă anterior;
4. care a fost declarat indezirabil;
5. împotriva căruia a fost dispusă expulzarea;
6. care prezintă un risc de sustragere;
7. care a trecut sau a încercat sa treacă ilegal frontiera de stat;
8. a cărui identitate nu a putut fi stabilită;
9. care nu are loc de trai și surse financiare pentru părăsirea teritoriului Republicii Moldova;
10. care este subiect a măsurilor restrictive internaționale.
11. Îndepărtarea forțată se aplică în termen de până la 24 de ore, dacă străinul posedă document de călătorie valabil, mijloace financiare și dacă nu este necesară efectuarea altor formalități de îndepărtare.
12. Dacă îndepărtarea forțată nu poate fi realizată în termenul indicat la alin. (2), străinul este luat în custodie publică sau i se poate acorda tolerarea rămânerii pe teritoriul Republicii Moldova.
13. Pentru străinul care nu posedă document de călătorie valabil, Inspectoratul General pentru Migrație solicită documentul de călătorie de la misiunile diplomatice sau de la oficiile consulare acreditate în Republica Moldova ale statelor a căror cetățean este.
14. Pentru străinul provenit din state care nu au misiuni diplomatice sau oficii consulare în Republica Moldova, se solicită documentul de călătorie din țara de origine prin intermediul Ministerului Afacerilor Externe.
15. În situația în care documentul de călătorie valabil nu poate fi obținut în condițiile alineatelor (4) și (5), Inspectoratul General pentru Migrație emite titlu de călătorie pentru străinul cu ședere ilegală pe teritoriul Republicii Moldova. Forma și conținutul titlului de călătorie se stabilesc și se aprobă de Guvern.

**Articolul 129.** Riscul sustragerii

Riscul sustragerii unui străin este motivat dacă:

1. acesta a trecut sau a încercat să treacă ilegal frontiera de stat;
2. acesta nu a respectat obligația stabilită în conformitate cu articolul 147 alineatul (5);
3. acesta nu prezintă actul ce atestă dreptul de proprietate sau de folosință asupra locuinței de pe teritoriul Republicii Moldova;
4. acesta nu poate confirma identitatea sa;
5. există alte motive obiective determinate de comportamentul acestuia;
6. acesta a intrat în Republica Moldova în perioada interdicției dispuse anterior.

**Articolul 130.** Îndepărtarea în baza acordurilor de readmisie

1. Străinul poate fi îndepărtat în baza acordurilor de readmisie încheiate de Republica Moldova cu alte state, în condițiile stipulate în aceste acorduri.
2. La cererea statului care a încheiat acord de readmisie cu Republica Moldova, se poate permite tranzitarea teritoriului Republicii Moldova de către străinul care face obiectul unei proceduri de readmisie către un stat terț, cu condiția escortării și a prezentării garanțiilor că acesta își poate continua călătoria și că poate intra în statul de destinație.
3. Inspectoratul General pentru Migrație asigură implementarea acordurilor de readmisie în conformitate cu competențele atribuite.

**Articolul 131.** Suspendarea îndepărtării

1. Îndepărtarea se suspendă în cazul în care Inspectoratul General pentru Migrație constată incidența următoarelor situații:
2. există temeri justificate că viața străinului este pusă în pericol ori că va fi supus la tortură, tratamente inumane sau degradante;
3. străinul este părintele/tutorele/curatorul/custodele unui copil, care urmează cursurile unei instituții de învățământ de stat ori private, acreditate potrivit legii – până la finalizarea anului școlar;
4. străinul este căsătorit cu un străin, care are permisiunea de a rămâne pe teritoriul Republicii Moldova, acordată în condițiile prezentei legi;
5. străinul are o stare de sănătate care face imposibilă punerea în executare a măsurii îndepărtării – până la ameliorarea acesteia.
6. Persoanelor prevăzute la alin. (1) li se poate acorda tolerarea rămânerii pe teritoriul Republicii Moldova.
7. Fac excepție de la prevederile alin. (1) lit. b) și c) străinii care prezintă un pericol pentru securitatea națională, ordinea și securitatea publică.
8. În cazul în care se suspendă îndepărtarea străinului, măsura expulzării sau declarării străinului persoană indezirabilă, nu produce efecte asupra măsurii de luare în custodie publică.

**Articolul 132.** Monitorizarea îndepărtării forțate

1. Monitorizarea activității de îndepărtare forțată se realizează de către Oficiul Avocatului Poporului și organizațiile neguvernamentale cu care Inspectoratul General pentru Migrație a încheiat protocoale de cooperare în acest sens.
2. La solicitarea Oficiului Avocatului Poporului, Inspectoratul General pentru Migrație furnizează informații privind organizarea misiunilor de escortă, asigurând posibilitatea reprezentanților acestuia de a monitoriza modul în care se desfășoară acestea.
3. Rapoartele de evaluare întocmite cu ocazia monitorizării vor fi transmise spre valorificare Inspectoratului General pentru Migrație.

# Secțiunea a 3-a

# Custodia publică

**Articolul 133.** Luarea în custodie publică

 (1) Luarea în custodie publică este o măsură de restrângere a libertăţii de mişcare pe teritoriul Republicii Moldova, dispusă de instanţa de judecată împotriva străinului care nu a executat decizia de returnare sau care nu a putut fi returnat în termenele prevăzute de prezenta lege, care a trecut sau care a încercat sa treacă ilegal frontiera de stat, care a intrat în ţară în perioada de interdicţie dispusă anterior, a cărui identitate nu a putut fi stabilită, care a fost declarat indezirabil, împotriva căruia a fost dispusă expulzarea sau dacă există riscul sustragerii acestuia.

(2) Luarea în custodie publică se dispune în condițiile legii pentru o perioadă de până la 30 de zile. Perioada de prelungire a custodiei publice nu poate depăşi 6 luni cumulative. În cazul străinului declarat persoană indezirabilă, perioada de prelungire nu poate depăşi 12 luni.

(3) Prelungirea duratei de luare în custodie publică se dispune în cazul în care străinul nu a putut fi îndepărtat de pe teritoriul Republicii Moldova în termenele stabilite.

(4) Străinii luați în custodie publică, precum şi cei îndepărtați forțat sunt supuși, în termen de 24 de ore, înregistrării dactiloscopice şi sunt fotografiați.

(5) Până la luarea în custodie publică, străinul are dreptul:

a) să cunoască motivele înaintării cererii de luare în custodie publică;

b) să fie asigurat, în cel mult 3 ore din momentul privării libertății de mișcare, cu un apărător ales sau cu un avocat din oficiu, în conformitate cu Legea nr. 198/2007 cu privire la asistența juridică garantată de stat;

c) să aibă întrevederi cu apărătorul/avocatul în condiţii confidenţiale, fără a fi limitate numărul și durata lor;

d) să înainteze cereri;

e) să fie asigurat cu interpret, la cerere, dacă nu înțelege sau nu vorbește limba română;

f) să aibă acces la examinare și asistență medicală.

 **Articolul 134.** Luarea în custodie publică a familiilor

(1) Familiile (străinii căsătoriți) beneficiază de cazare separată în Centrul de plasament temporar al străinilor, care le asigură un nivel corespunzător de intimitate.

(2) Actul de căsătorie este recunoscut prin procedura de supralegalizare a actelor oficiale, dacă tratatele internaţionale la care Republica Moldova este parte nu prevăd altfel.

(3) În cazul în care actul de căsătorie nu poate fi recunoscut conform prevederilor alin. (2), relația de căsătorie se confirmă cu sprijinul misiunilor diplomatice sau al oficiilor consulare acreditate în Republica Moldova.

(4) Prevederile prezentului articol nu se aplică familiilor cu copii.

**Articolul 135.** Eliberarea străinului din custodie publică

(1) Străinul este eliberat din custodie publică, în baza unei decizii a autorității competente pentru străini, în următoarele cazuri:

a) a expirat termenul de luare în custodie publică;

b) au dispărut motivele de fapt și de drept care au stat la baza emiterii încheierii de luare în custodie publică.

(2) În cazul în care solicită azil, străinul luat în custodie publică nu se eliberează din custodie publică dacă cererea este examinată în procedură rapidă pe motive de securitatea naţională, ordine și securitate publică sau care ar împiedica punerea în executare a unei decizii anterioare ori iminente care ar conduce la expulzare sa de pe teritoriul Republicii Moldova.

(3) Exercitarea căii de atac pe marginea deciziei de respingere a cererii de azil în procedura rapidă nu constituie temei de eliberare a străinului din custodie publică până la pronunțarea unei hotărâri irevocabile privind cererea sa de azil.

**Articolul 136.** Centrul de plasament temporar al străinilor

1. Străinii luați în custodie publică sunt plasați în Centrul de plasament temporar al străinilor (în continuare – Centru).
2. Centrul este o structură specializată, administrată de Inspectoratul General pentru Migrație, destinată cazării temporare a străinilor declarați indezirabili sau împotriva cărora s-a dispus măsura returnării sau expulzării și care au fost luați în custodie publică.
3. Organizarea, funcționarea și asigurarea tehnico-materială a Centrului este stabilită de Guvern.
4. Costurile construirii, amenajării, întreținerii și funcționării Centrului se acoperă din bugetul Inspectoratului General pentru Migrație.
5. Cuantumul alocațiilor necesare pentru alimentația, întreținerea și cazarea străinilor în Centru, al alocațiilor pentru asistență medicală și spitalizare, precum și normele referitoare la materialele de întreținere și de igienă personală, precum și normele de alimentație a străinilor luați în custodie publică se stabilesc de Guvern.

**Articolul 137.** Drepturile și obligațiile străinilor plasați în Centru

1. Străinii cazați în Centru beneficiază de drepturile prevăzute de lege, precum și de drepturile stipulate în tratatele internaționale la care Republica Moldova este parte.
2. Străinii plasați în Centru au dreptul la asistență juridică, medicală, socială și la respectarea opiniei și a specificului propriu în materie religioasă, filozofică și culturală.
3. Străinii plasați în Centru vor fi tratați fără discriminare pe motiv de rasă, sex, vârstă, cultură, naționalitate, religie, convingeri, opinii sau orice alt criteriu.
4. Pe durata plasării, străinii sunt obligați să respecte regulile, programul zilnic și ordinea interioară stabilită prin regulamentul de organizare și funcționare al Centrului.
5. Străinilor îi este interzis să părăsească neautorizat Centru în timpul aflării în custodie publică, cazării preventive sau în timpul escortării în/din Centru.

(6) Străinii plasați în Centru, care comit abateri disciplinare manifestate prin nerespectarea regulilor interne ale Centrului, a dispozițiilor personalului acestuia emise în exercițiul funcției, ori manifestă violență, le sunt aplicate sancțiuni disciplinare stabilite în Regulamentul Centrului de plasament temporar al străinilor, aprobat de Guvern.

**Articolul 138.** Alte măsuri aplicabile în perioada custodiei publice

1. Străinii declarați indezirabili sau care fac obiectul expulzării, luați în custodie publică, sunt cazați separat de celelalte categorii de străini.
2. Pe toată perioada cât străinii se află în custodie publică, deplasarea în afara Centrului se efectuează sub escortă.

# Secțiunea a 4-a

**Procedura luării în custodie publică**

**Articolul 139.**Domeniul de aplicare

(1) Procedura luării în custodie publică este o procedură specială în cadrul căreia se examinează și se soluționează de către instanța judecătorească competentă luarea în custodie publică a străinului, în condițiile prevăzute de lege.

(2) Procedura de luare în custodie publică/prelungire a duratei de luare în custodie publică a străinului se realizează conform prevederilor prezentei legi. Suplimentar, se aplică corespunzător prevederile Codului de procedură civilă al Republicii Moldova nr. 225/2003 în măsura în care nu contravin prevederilor prezentei legi.

**Articolul 140.** Competența instanței judecătorești

(1) Cererea de luare în custodie publică se depune la judecătoria în a cărei rază teritorială își are sediul subdiviziunea teritorială a autorității competente pentru străini.

(2) Cererea de prelungire a custodiei publice se depune la judecătoria în a cărei rază teritorială se află Centrul.

(3) Curțile de apel soluționează cererile de recurs împotriva încheierilor emise de judecătorii.

**Articolul 141.**Cuprinsul cererii

(1) Cererea trebuie să fie motivată. Motivarea trebuie să cuprindă circumstanțele de fapt și de drept, durata și necesitatea luării în custodie publică, datele străinului. La cerere se anexează înscrisurile care confirmă motivele luării în custodie publică.

(2) Cererea de prelungire conține circumstanțele de fapt și de drept care justifică prelungirea custodiei publice.

**Articolul 142.**Examinarea cererii

(1) Instanța de judecată competentă examinează cererea autorității competente pentru străini privind luarea în custodie publică a străinului în aceeași zi în care a fost depusă.

(2) Examinarea cererii se efectuează cu participarea reprezentantului autorității competente pentru străini, a străinului supus măsurii de luare în custodie publică și a avocatului acestuia ales sau numit din oficiu.

(3) Instanța de judecată competentă cercetează starea de fapt din oficiu, în baza tuturor probelor legal administrate.

(4) Străinului i se oferă posibilitatea de a-și expune punctul de vedere înainte de soluționarea cererii în fond. Audierea poate fi făcută verbal sau în scris.

(5) După ce examinează în fond cererea, instanța de judecată competentă emite o încheiere motivată, prin care admite sau respinge cererea.

(6) Cererea privind prelungirea duratei de luare în custodie publică se depune cu cel puțin 5 zile înainte de expirarea termenului de luare în custodie publică. În acest caz, prevederile alin. (1)–(5) se aplică corespunzător. Luarea în custodie publică, precum și prelungirea duratei măsurii pot fi examinate prin intermediul videoconferinței, la cererea străinului, sau din oficiu.

**Articolul 143.**Căile de atac

(1) Încheierile prevăzute la art. 142 alin. (5) și (6), emise de către judecătoria competentă, se execută imediat, însă pot fi atacate cu recurs în termen de 5 zile de la pronunțare. Recursul poate fi declarat în interesul străinului de către soțul/soția, unul dintre părinți sau copilul major al acestuia, dacă străinul se află în imposibilitate să declare recursul.

(2) Cererea de recurs se examinează în termen de 5 zile de la data repartizării. Participanților la proces li se comunică data, ora și locul ședinței. Neprezentarea la ședința de judecată a participanților și a reprezentanților acestora, citați legal despre locul, data și ora ședinței, nu împiedică judecarea recursului.

# Secțiunea a 5-a

# Tolerarea străinilor

**Articolul 144.** Tolerarea rămânerii pe teritoriul Republicii Moldova

1. Tolerarea rămânerii pe teritoriul Republicii Moldova (în continuare – tolerare) reprezintă permisiunea, acordată în mod excepțional și justificat de către Inspectoratul General pentru Migrație, de a rămâne pe teritoriul țării străinilor care nu au drept de ședere temporară sau permanentă și care, din motive obiective, nu pot părăsi teritoriul Republicii Moldova.
2. Prin motive obiective, în sensul prezentei legi, se înțeleg împrejurările independente de voința străinului, imprevizibile, care nu pot fi înlăturate și din a căror cauză străinul nu poate părăsi teritoriul Republicii Moldova.
3. Tolerarea **nu reprezintă o formă de ședere legală în sensul prezentei legi, aceasta permite** prezența temporară a străinului pe teritoriul Republicii Moldova **fără dispunerea unei sancțiuni administrative pentru ședere ilegală**, **atât timp cât durează tolerarea**.
4. Mecanismul de acordare/prelungire a tolerării este stabilit de Guvern.

**Articolul 145.** Categoriile de străini care pot beneficia de acordarea tolerării

1. De acordarea tolerării poate beneficia străinul:
2. împotriva căruia s-a dispus măsura luării în custodie publică și care nu a putut fi îndepărtat în termen de 6 luni;
3. în privința căruia a fost instituit consemn restrictiv prin care nu i se permite ieșirea de pe teritoriul Republicii Moldova, și care nu îndeplinește condițiile prevăzute de prezenta lege pentru acordarea dreptului de ședere temporară;
4. căruia i s-a respins prin hotărâre judecătorească irevocabilă cererea de acordare a unei forme de protecție, în conformitate cu prevederile legale, și care nu a părăsit teritoriul Republicii Moldova în termenul prevăzut de lege din motivul lipsei documentului de călătorie valabil, dar prezintă dovezi că a inițiat procedura de obținere a acestuia;
5. care este sau care a fost victimă a traficului de ființe umane, pe perioada de reflecție;
6. a cărui prezență temporară pe teritoriul Republicii Moldova este de interes public, la solicitarea autorităților sau a instituțiilor publice;
7. căruia îi sunt aplicabile prevederile art. 126 alin. (1) și nu îndeplinește condițiile pentru acordarea sau prelungirea dreptului de ședere temporară;
8. căruia îi sunt aplicabile prevederile art. 131 alin. (1);
9. a cărui îndepărtare forțată nu poate fi executată în termen de 24 de ore de la depistarea lui și există indicii temeinice că nu se impune ca străinul să fie luat în custodie publică;
10. în privința căruia, Inspectoratul General pentru Migrație constată că imposibilitatea temporară de a părăsi Republica Moldova este determinată de alte împrejurări independente de voința străinului.
11. Tolerarea nu se acordă străinilor declarați indezirabili sau împotriva cărora s- a dispus măsura expulzării.

**Articolul 146.** Regimul tolerării

1. Tolerarea se acordă pentru o perioadă de până la 6 luni care poate fi prelungită cu noi perioade de până la 6 luni, până la dispariția cauzelor.
2. Tolerarea nu anulează obligația străinilor de a părăsi teritoriul Republicii Moldova la încetarea motivelor pentru care a fost acordată.
3. Tolerarea încetează în următoarele situații:
4. prin acordarea dreptului de ședere temporară sau permanentă străinului în condițiile prezentei legi;
5. în cazul acordării străinului a permisiunii de a rămâne pe teritoriul Republicii Moldova conform prevederilor Legii nr. 270/2008 privind azilul în Republica Moldova;
6. în momentul părăsirii teritoriului Republicii Moldova de către străin.
7. În cazul persoanelor specificate la art. 145 alin. (1) litera d), la solicitarea organului de urmărire penală, Inspectoratul General pentru Migrație poate anula tolerarea dacă se stabilește că străinul a reluat din proprie inițiativă și întreține în mod activ legătura cu persoanele suspectate de comiterea infracțiunii a cărei victimă este sau că prezintă pericol pentru securitatea națională și/sau pentru ordinea publică.
8. Străinul este obligat să se prezinte, ori de câte ori este chemat, la Inspectoratul General pentru Migrație și să anunțe despre orice schimbare a reședinței temporare.
9. Tolerarea are valabilitate teritorială limitată la raza de reședință temporară a străinului, iar orice deplasare în afara acesteia este permisă numai cu aprobarea prealabilă a Inspectoratului General pentru Migrație.
10. În cazul nerespectării obligațiilor menționate la alin. (5) și (6) poate fi dispusă măsura luării în custodie publică a străinului. În termenul respectiv nu se va include perioada de custodie publică dispusă anterior, dacă o astfel de măsură a fost aplicată.

# Secțiunea a 6-a

**Interdicția de intrare**

**Articolul 147.** Interdicția de intrare în Republica Moldova

1. Inspectoratul General pentru Migrație dispune interdicția de intrare pe teritoriul țării, în condițiile prezentei legi, în privința străinilor aflați pe teritoriul Republicii Moldova sau în afara lui.
2. Măsura de interdicție de intrare în Republica Moldova se înregistrează în Sistemul informațional „Migrație” și Sistemul informațional integrat al Inspectoratul General al Poliției de Frontieră
3. Instituirea măsurii interdicției de intrare în Republica Moldova se comunică străinului în scris, împreună cu motivele care stau la baza dispunerii ei. Interdicția de intrare în Republica Moldova este inclusă într- o decizie de returnare, anulare, sau revocarea vizei sau a dreptului de ședere și se aduce la cunoștința străinului în condițiile prezentei legi.
4. Interdicția de intrare în Republica Moldova, emisă printr-o decizie separată, poate fi aplicată și în privința străinului în cazul în care acesta a părăsit teritoriul țării și nu se cunoaște locul aflării acestuia.
5. Termenul interdicției începe să curgă de la data ieșirii străinului de pe teritoriul Republicii Moldova, iar în cazul în care străinul nu se află pe teritoriul Republicii Moldova – de la data emiterii deciziei.
6. Decizia separată privind instituirea măsurii interdicției de intrare în Republica Moldova poate fi contestată în conformitate cu prevederile Codului administrativ nr. 116/2018.

**Articolul 148.** Stabilirea duratei interdicției de intrare în Republica Moldova.

1. Durata interdicției de intrare împotriva străinului se stabilește pe un termen de:
2. 1 an – în cazul unei șederi ilegale de la 3 luni la 1 an;
3. 1 an – în cazul nerespectării scopului pentru care i-a fost acordat/prelungit dreptul de ședere temporară;
4. 2 ani – în cazul unei șederi ilegale de la un 1 la 2 ani;
5. 3 ani – în cazul unei șederi ilegale de la doi la trei ani;
6. 3 ani – desfășoară activități remunerate, economice, profesionale sau de altă natură, cu încălcarea legislației Republicii Moldova, îndreptate spre încălcarea regimului de ședere pe teritoriul Republicii Moldova;
7. 5 ani – în cazul unei șederi ilegale de peste trei ani;
8. 5 ani – în cazul comunicării cu premeditare de informații personale false;
9. 5 ani – în cazul expulzării;
10. 5 ani – în cazul trecerii sau tentativei de trecere ilegală a frontierei de stat;
11. 5 ani – în cazul comiterii pe teritoriul Republicii Moldova a infracțiunilor cu intenție sau a infracțiunilor grave, deosebit de grave sau excepțional de grave din imprudență;
12. În cazul străinului care a intrat în Republica Moldova în perioada de interdicție, durata interdicției de intrare este cea dispusă anterior, dar nu mai mică de 5 ani.
13. În cazul străinului declarat indezirabil, durata interdicției de intrare este egală cu perioada pentru care a fost declarat indezirabil.
14. În cazul străinului care solicită returnare voluntară și/sau care pleacă cu mijloace financiare proprii sau care rambursează ulterior Inspectoratului General pentru Migrație cheltuielile suportate pentru îndepărtarea sa de pe teritoriul Republicii Moldova, termenele interdicțiilor de la alin. (1) lit. a) - d) și f) se reduc la jumătate.
15. Străinului care a fost îndepărtat de pe teritoriul Republicii Moldova pe cheltuiala statului i se adaugă un spor de 6 luni la perioadele de interdicție aplicate anterior, însă nu trebuie să depășească în total cinci ani, iar în cazul străinului care reprezintă o amenințare gravă pentru ordinea publică sau pentru securitatea națională, perioada de interdicție nu trebuie să depășească în total 10 ani.
16. Sub incidența prevederilor alin. (1) nu cade străinul care este căsătorit cu cetățeanul Republicii Moldova, are copil în comun cu cetățeanul Republicii Moldova sau copil inapt pentru muncă care a împlinit vîrsta de 18 ani, comun cu persoana care are drept de ședere temporară ori permanentă pe teritoriul Republicii Moldova, cu excepția cazurilor în care străinul a fost decăzut din drepturile părintești.

**Articolul 149.** Ridicarea interdicției de intrare în Republica Moldova

Interdicția de intrare dispusă străinului în condițiile art. 147 și 148 poate fi ridicată de către Inspectoratul General pentru Migrație printr-o decizie motivată în fapt și în drept, în următoarele cazuri:

1. străinul este căsătorit cu un cetățean al Republicii Moldova, iar căsătoria nu este una fictivă;
2. străinul are copil sau copil inapt pentru muncă care a împlinit vîrsta de 18 ani, comun cu cetățeanul Republicii Moldova, dacă acesta se află la întreținerea sa, fapt confirmat prin documente bancare, sau dacă există obligația plății pensiei de întreținere, obligație pe care străinul și-o îndeplinește cu regularitate;
3. străinul cade sub incidența prevederilor art. 99 și nu prezintă pericol pentru securitatea națională, ordinea și securitatea publică;
4. actul administrativ prin care s-a dispus interdicția de intrare a fost revocat.

**Articolul 150.** Suportarea cheltuielilor de îndepărtare

1. Cheltuielile de îndepărtare de pe teritoriul Republicii Moldova a străinilor care dispun de mijloace financiare sunt suportate de către aceștia.
2. Dacă străinul a intrat în Republica Moldova în baza unei invitații, cheltuielile de îndepărtare le suportă persoana fizică, beneficiarul solicitant, entitatea gazdă sau familia gazdă care a invitat străinul.
3. Persoană fizică sau juridică care a invitat străinul este obligată să suporte cheltuielile de îndepărtare pentru străinul pe care l-a angajat ilegal sau al cărui viză sau carte de rezidență nu mai sunt valabile.
4. În cazul în care străinul nu dispune de mijloacele necesare pentru îndepărtarea acestuia, cheltuielile de îndepărtare a străinului, care includ cheltuielile de transport, de alimentare, de întreținere și de cazare în Centru, precum și cheltuielile de asistență medicală și de spitalizare, se suportă de la bugetul Inspectoratului General pentru Migrație.

# Capitolul IX

**REGLEMENTĂRI PROCEDURALE**

**Articolul 151.** Evidența străinilor și radierea din evidență

1. Evidența străinilor pe teritoriul țării se efectuează de către Inspectoratul General pentru Migrație, prin introducerea informațiilor în Sistemul informațional „Migrație”.
2. Evidența trecerii de către străini a frontierei de stat este asigurată de Poliția de Frontieră.
3. Evidența străinilor care au intrat în Republica Moldova pe segmentul transnistrean al frontierei moldo-ucrainene, este asigurată de subdiviziunile Inspectoratului General pentru Migrație sau subdiviziunile Agenției Servicii Publice.
4. Inspectoratul General pentru Migrație asigură înregistrarea la domiciliul și/sau reședința temporară a străinilor, precum și radierea acestora din evidență cu utilizarea Sistemului informațional automatizat „Registrul de stat al unităților administrativ-teritoriale și al adreselor” din momentul implementării acestuia.
5. Evidența actelor de identitate eliberate străinului, precum și atribuirea acestuia a numărului de identificare de stat a persoanei fizice se efectuează în cadrul Sistemului informațional „Registrul de stat al populației”.

**Articolul 152.** Prelucrarea datelor cu caracter personal

În scopul aplicării prevederilor prezentei legi, Inspectoratul General pentru Migrație, Poliția de Frontieră, precum și alte autorități abilitate cu funcții în domeniul migrației colectează, prelucrează și stochează date cu caracter personal, în condițiile stabilite de prezenta lege și legislația în domeniul respectiv.

**Articolul 153.** Taxa de stat și tarifele la serviciile prestate

1. Pentru examinarea cererilor și demersurilor, precum și pentru eliberarea actelor prevăzute de prezenta lege se percepe taxă de stat, în conformitate cu Legea taxei de stat nr. 213/2023 și/sau se achită tariful stabilit de Guvern.
2. Prin derogare de la alin. (1) dreptul de ședere temporară și cartea de rezidență aferente pentru victimele traficului de ființe umane și victimele violenței în familie se eliberează în mod gratuit.

**Articolul 154.** Soluționarea litigiilor și răspunderea juridică

(1) Litigiile apărute în procesul aplicării prezentei legi se soluționează în conformitate cu procedurile prevăzute de legislație.

(2) Persoanele care încalcă prevederile prezentei legi poartă răspundere juridică în condițiile legislației civile, administrative, contravenționale sau penale, după caz.

**Articolul 155.** Accesul la informații publice

Inspectoratul General pentru Migrație pune la dispoziție solicitanților, într-o formă ușor accesibilă, informații privind toate actele necesare în vederea depunerii unei cereri și informații referitoare la admisia și reglementarea șederii pe teritoriul Republicii Moldova, inclusiv informații privind drepturile, obligațiile, garanțiile procedurale ale solicitanților și sancțiunile administrative.

# Capitolul X

**DISPOZIŢII FINALE**

**Articolul 156.** Dispoziții finale

1. Prezenta lege intră în vigoare la 1 iunie 2027.
2. Guvernul, până la data intrării în vigoare a prezentei legi:
3. va aproba actul normativ de punere în aplicare a prezentei legi, care va intra în vigoare la aceeași dată cu prezenta lege.
4. va aduce actele sale normative în concordanță cu prezenta lege.
5. va stabili contingentele de admisie prevăzute la art. 35, alin.(2), art. 38, alin.(3), 41, alin.(5), la propunerea Ministerului Muncii și protecției Sociale și Ministerul Dezvoltării Economice și Digitalizării;
6. va stabili contingentele de admisie prevăzute la art. 50, alin.(3) la propunerea Ministerului Educației și Cercetării.
7. La data intrării în vigoare a prezentei legi, Legea privind regimul străinilor în Republica Moldova nr. 200/2010 (Monitorul Oficial al Republicii Moldova, 2010, nr. 179-181, art. 610), cu modificările ulterioare, se abrogă.

# PREŞEDINTELE PARLAMENTULUI